
CUM S-A ROMÂNIZAT ROMÂNIA 


Lucian Boia, născut în București la 1 februarie 1944, este profesor la 

Facultatea de Istorie a Universității din București. Opera sa, întinsă 

și variată, cuprinde numeroase titluri apărute în România și în Franța, 

precum și traduceri în engleză, germană și în alte limbi. Preocupat 

îndeosebi de istoria ideilor și a imaginarului, s-a remarcat atât prin 

lucrări teoretice privitoare la istorie («Jocul cu trecutul. Istoria între 

adevăr și ficțiune) și la imaginar (Pentru oistoriea imaginarului), cât 

și prin investigarea consecventă a unei largi game de mitologii (de 

la viața extraterestră și sfârșitul lumii până la comunism, naționalism 

și democraţie). A adus, de asemenea, noi interpretări privitoare la isto- 

ria Occidentului, a Franţei și a Germaniei. În 1997, lucrarea sa Istorie 

şi mit în conștiința românească a stârnit senzație și a rămas un punct 

de reper în redefinirea istoriei naționale. 

Consideraţii preliminare 


FIECARE POPOR ÎȘI ARE PROPRIA EXPERIENȚĂ cu 
„ceilalți“. Puţine însă în asemenea măsură și 
cu asemenea intensitate precum românii. Situat 
într-o regiune „deschisă“ și multă vreme vag 
structurată, actualul spaţiu românesc a cunos- 
cut o diversitate de dominaţii politice și de infuzii 
etnice și culturale. Când s-a creat România, la 
1859, prin unirea celor două principate, Ţara 
Românească și Moldova, noul stat cuprindea mai 
puţin de jumătate din teritoriul pe care se aflau 
răspândiți românii. Transilvania și celelalte 
ținuturi de dincolo de munţi evoluaseră timp de 
aproape un mileniu în spațiul unguresc, apoi 
habsburgic, respectiv austro-ungar al Europei 
Centrale; românii formau o majoritate, nu însă 

mult peste jumătate, alături de „minorități“ con- 
sistente și, mai ales, dominante: maghiarii și 
germanii. Dobrogea aparținea de secole Impe- 
riului Otoman și, rezultat al colonizărilor, avea 
o populație majoritar islamică. Bucovina, ruptă 
din Moldova și încorporată de austrieci în 1775, 
ajunsese, la rându-i, o regiune multietnică, popu- 
laţia fiind împărţită între români, ucraineni, ger- 
mani, evrei. În sfârșit, Basarabia, anexată de 
Rusia, în 1812, tot de la Moldova, se afla în plin 
proces de rusificare. 

Impactul „străinătății“ era însă puternic și 
în cele două principate. Colonizări, e drept, nu 
s-au petrecut pe teritoriul lor, iar Imperiul Oto- 
man, puterea suverană, a respectat principiul 
potrivit căruia (spre deosebire de Dobrogea sau 
de țările balcanice, anexate pur și simplu) musul- 
manii nu se puteau stabili în țările române. S-au 
refugiat însă la nord de Dunăre mulți creștini 
din Balcani: greci, bulgari, sârbi, albanezi... În 
genere, dat fiind faptul că românii de baștină, 
țărani sau boieri, aproape cu toţii, nu dovedeau 
o înclinare prea pronunțată spre meșteșuguri și 
comerț, încă din Evul Mediu o bună parte dintre 
aceste activităţi au rămas în seama străinilor, 
orașele din Ţara Românească și Moldova au fost 
tot timpul pline — în diverse combinaţii și pro- 
porţii de la o perioadă la alta — de maghiari și 
germani, armeni și evrei, greci și bulgari... Aris- 

tocraţia, de asemenea, a căpătat o accentuată com- 
ponentă balcanică, îndeosebi grecească. Însuși 
Mihai Viteazul, marele simbol național al româ- 
nilor, era fiul unei grecoaice! În epoca fanariotă, 
de la începutul secolului al XVIII-lea până la 
1821, se petrece, la nivelul elitelor, o simbioză 
socială și culturală româno-grecească. Boieri- 
mea, ca şi burghezia incipientă ajung să aibă o 
proporție însemnată de sânge grecesc. În Mol- 
dova, ca fenomen particular, se adaugă, pe tot 
parcursul secolului al XIX-lea, imigrarea masi- 
vă a evreilor (în principal din Galiţia, apoi și din 
Rusia), aceștia ajung să ocupe prima poziție în 
sectorul meșteșugăresc și, în măsură chiar mai 
mare, în comerț. 

Nu e nevoie să spunem mai mult pentru a în- 
țelege reacţia care a urmat. Odată cu afirma- 
rea ideologiei naționale, scopul românilor devine 
acela de a crea un stat românesc și de a se „scu- 
tura“, pe cât posibil, de străini. Sub acest aspect, 
tensiunea atinge cote înalte. Pe de o parte, de 
„ceilalți“ era încă nevoie, și chiar mai multă ne- 
voie ca înainte, în procesul de modernizare a 
societății, economiei și culturii românești; pe de 
altă parte, surplusul (fie și „obiectiv“ și necesar) 
de prezenţă și influență străină stârnește frus- 
trări și reacții adverse. După ce se aflaseră atâta 
vreme sub dominația sau sub influenţa altora, ro- 
mânii simțeau imboldul de a construi o Românie 

care să fie efectiv a lor. Din această tensiune iz- 
vorăște persistentul naționalism românesc, cu 
latura lui pronunțat „etnicistă“ și religioasă (ro- 
mân cu adevărat e considerat a fi românul etnic 
şi de preferință ortodox): o înclinare pe care nu 
e suficient să o criticăm din perspectiva actuală 
a „corectitudinii politice“; istoricul, cel puţin, e 
dator să facă un efort de înțelegere. 

Ajungem astfel la sintagma care nu și-a epui- 
zat forţa de convingere, aceea a „statului național 
unitar“. Cu alte cuvinte, o Românie românească 
şi o Românie una, fără distincţii de ordin regio- 
nal, pentru a înlătura orice tentaţie sau uneltire 
separatistă. Unirea Principatelor a trasat mo- 
delul întregii construcții. Sigur, erau cele două 
țări fondatoare — Moldova și Ţara Româneas- 
că —, dacă nu chiar „curat“, cel puţin „aproape 
curat“ românești. Nu e însă mai puţin adevărat 
că, dincolo de limba comună și de o apropiere 
crescândă, pe toate planurile, fiecare dintre ele 
își avea propria identitate istorică. De altfel, la 
1859, moldovenii, mai curând decât români, pre- 
ferau să-și spună moldoveni (așa cum și astăzi 
continuă să-și spună românii din Republica 
Moldova). S-a procedat însă ca și cum nici cea 
mai mică diferență n-ar fi existat între cele două 
jumătăţi (nu chiar egale) ale noii Românii. Sta- 
tul unitar! Urmarea, nu tocmai plăcută pentru 
moldoveni, a fost deplasarea masivă a centrului 

de greutate spre sudul țării, în principal spre 
București. Până la 1859, depășită de Țara Româ- 
nească în termeni demografici şi economici, Mol- 
dova păstra un incontestabil primat intelectual; 
avea să-l piardă curând și pe acesta. lar econo- 
mic, pare să se fi instalat durabil, de atunci până 
astăzi, pe locul din urmă. Un sistem mai puţin 
centralizat ar fi permis poate o dezvoltare re- 
gională mai echilibrată. Filozofia „unitară“ a 
rămas însă dominantă în mentalitatea politică 
românească. 


| 
Vechiul Regat 


Români și străini — Excepţia dobrogeană — 
Drepturi și discriminări — Amestecul etnic — 
„Școala naționalistă“ și rezistența ortodoxă — 
Transilvania, Bucovina, Basarabia 


Români și străini 


LA 1859, ROMÂNIA (numită oficial, în primii săi ani 
de existenţă, Principatele Unite ale Moldovei 
şi Țării Românești) avea o populaţie de aproa- 
pe 4 milioane de locuitori. La recensământul 
din 1899 se înregistrează aproape 6 milioane 
(5.956.690), iar la următorul, în 1912, peste 7 mi- 
lioane (7.234.920)!. Recensămintele fac distincția 
între diverse categorii de locuitori, în funcţie de 
cetăţenie și de religie, nu însă și de naționalitate 
(și nici de limba maternă). Acestea din urmă — 
argumentează L. Colescu, șeful biroului statistic, 


1. Datele statistice care urmează, privitoare la popu- 
laţia României în anii 1899 și 1912, sunt extrase din volu- 
mele consacrate recensămintelor respective: L. Colescu, 
Recensământul general al populaţiunii României (decem- 
brie 1899), București, 1905; I. Scărlătescu, Statistica demo- 
grafică a României (recensământul din 19 decembrie 
1912), București, 1921. 

cu prilejul publicării rezultatelor recensămân- 
tului din 1899 — nu ar fi relevante. Relevante 
sau nu, rămâne totuși nedumerirea de ce nu a 
fost reținut și acest criteriu, odată ce chestiona- 
rul cuprindea, oricum, o serie întreagă de între- 
bări. Pentru a nu cădea în eroare, cercetătorul 
trebuie să fie vigilent. Să știe că cei care figu- 
rează drept turci nu sunt defel turci, în marea 
lor majoritate, ci în principal aromâni, supuși, 
încă, ai Imperiului Otoman. Dimpotrivă, în sta- 
tistica generală (există și una aparte, privitoare 
la Dobrogea), turcii dobrogeni sunt înregistrați 
ca români. Confuzia e și mai supărătoare când 
vine vorba de românii transilvăneni sau bucovi- 
neni; aceștia figurează ca austro-ungari (cu excep- 
ţia, firește, a celor care au renunțat la cetățenia 
de origine, optând pentru cetățenia românească). 
Ne putem apropia de o oarecare aproximare a 
apartenenței etnice comparând cele două rubrici: 
cetățenia și confesiunea. Astfel, austro-ungarii 
ortodocși, fără să fie neapărat români (pot fi, 
în principiu, și sârbi sau ucraineni), sunt cu 
siguranță români în mare majoritate. Complet 
invizibili rămân însă românii transilvăneni gre- 
co-catolici (uniţi), care, la ei acasă, reprezentau 
aproape jumătate din populația românească. 
În Regat însă, confesiunea lor nu era deloc agrea- 
tă (români care renunțaseră la dreapta credință!), 
așa că nu apare nici în datele recensământului. 

De presupus că sunt incluși sub termenul gene- 
ric de catolici, iar unii dintre ei, poate, cine știe, 
chiar printre ortodocşi. Istoricul e astfel lipsit de 
posibilitatea de a stabili — altfel decât cu mare 
aproximaţie — numărul românilor transilvăneni 
(deloc mic) care trecuseră în România. 

La prima vedere, România apare, așadar, ca 
stat național, în varianta etnicistă a naţiunii, și 
încă de o „puritate“ foarte accentuată. Nu există 
minorități, cei care nu sunt români fiind con- 
siderați pur și simplu „străini“, și aceștia de două 
categorii, unii dintre ei beneficiind de cetățenia 
altor state, alții fiind lipsiţi de orice cetățenie. 
Potrivit acestui sistem de clasificare, românii, în 
1860, sunt estimațţi la 95,2% din populația to- 
tală, în 1899, rezultat al unei imigrații intense, 
într-o proporție ceva mai mică, 92,15%, iar în 
1912, la 93,47%. 

În fapt, la o privire mai aplicată, imaginea 
aceasta își pierde mult din aparenta uniformi- 
tate. Mai întâi, minoritățile: chiar neluate în cal- 
cul, ele există. În Dobrogea, fără doar şi poate, dar 
aceasta e deja o problemă specifică, pe care o voi 
aborda separat. Sunt însă, cam peste tot, ţiga- 
nii („romii“, potrivit terminologiei recomandate 
în prezent). Spre sfârșitul secolului al XIX-lea, 
numărul lor e estimat cam între 250.000 și 
300.000, ceea ce însemna 4-5% din populaţia 

ţării?, deloc neglijabil dacă scădem acest procent 
din „românitatea“ globală, de 92 sau 93%. Sunt 
apoi ceangăii din Moldova, veniţi din Transil- 
vania, cu dialectul lor unguresc, și de confesiune 
catolică; catolicii înregistraţi în Moldova, în nu- 
măr de 65.000 (în 1899), aparţin, în mare ma- 
joritate, acestei comunități etnice și religioase 
(ceva mai mult de 1% din populaţia totală). Mai 
sunt, spre Dunăre, bulgari și sârbi (şi chiar sate 
de bulgari lângă București). De asemenea, în spe- 
cial la orașe, unde mulți străini se asimilaseră, 
alţii, deveniți cetățeni români, își păstraseră o 
anume identitate etnică și religioasă. Dintre cei 
70.000 de catolici români înregistrați în 1899, nu 
toți erau ceangăi; cel puţin câteva mii aveau di- 
verse alte origini. Figurau, tot ca români, și vreo 
4.500 de protestanți, și 3.500 de armeni, și chiar 
4.272 de mozaici: micul număr al evreilor natu- 
ralizați. Dar ortodocșii balcanici, deveniți deja 
români, erau cu siguranță mai mulți. Socotind 
şi minoritățile din Dobrogea (și chiar adunându-i 
pe aproape uitații români supuși austro-ungari), 
am scădea procentul românilor etnici spre 85% 
din numărul total al locuitorilor țării. 

Alături de români, trăiau în România, po- 
trivit recensământului din 1899, destul de nu- 


2. Viorel Achim, Țiganii în istoria României, Editura 
Enciclopedică, București, 1998, p. 104. 

meroși „străini“, împărţiţi în categoriile deja men- 
ționate: unii, „supuși străini“, alţii, „fără protec- 
ţie“. În 1899, față de 92,15% români, procentul 
lor se ridica la 3,17%, respectiv 4,68%; la recen- 
sământul din 1912, la 93,47% români întâlnim 
2,89% supuși străini și 3,63% fără protecţie. 
Dintre cei cu protecţie, cei mai mulți sunt austro- 
ungari: 1,82% în 1899 (108.285, în cifre abso- 
lute), iar în 1912, de data asta socotiți după cele 
două „jumătăți“ ale monarhiei vecine, 0,96% un- 
guri (69.221) și 0,63% austrieci (45.286), am spus 
deja că „austro-ungari“, „austrieci“ sau „unguri“ 
puteau să însemne orice altă naţionalitate din 
dubla monarhie, inclusiv români. Chiar și așa, 
rămân mulți etnici maghiari care au emigrat în 
România. Germani (cetățeni germani) sunt 7.733 
în 1899 (și 7.685 în 1912), dar componenta ger- 
mană e mult mai importantă, socotindu-i laolaltă 
pe cei originari din Germania și pe mai nume- 
roșii austro-ungari germanofoni. 

Străinii „fără protecţie“ sunt în mare majo- 
ritate evrei: 85,7% dintre bărbaţi și 88,4% dintre 
femei, în 1912; restul sunt străini de tot felul 
care și-au pierdut cetățenia originară, inclusiv 
un procent surprinzător de români (8,4% dintre 
bărbaţi și 6,4% dintre femei, în 1912, cei mai 
mulţi din Transilvania și Banat). În ce-i privește 
pe evrei, numărul lor a crescut constant pe par- 
cursul secolului al XIX-lea, îndeosebi în Moldova. 

La 1859, se înregistrau în Moldova 118.922 evrei, 
în timp ce în Muntenia erau numai 8.499, iar 
în Oltenia 735; la 1899, populaţia evreiască atin- 
sese în Moldova numărul de 196.752 și, totodată, 
crescuse sensibil și în Muntenia, la 60.760, dife- 
rența rămânând totuși mare sub acest aspect 
între cele două părți ale țării. După 1900, o parte 
dintre evrei părăsesc România, așa că în 1912, 
în Moldova, numărul lor scăzuse la 167.5905. Ori- 
cum, imaginea unei Românii cu puţini „nero- 
mâni“ e mult mai potrivită pentru Muntenia și 
Oltenia decât pentru Moldova. Procentajul din 
1899 al apartenenţei religioase e grăitor: în Mun- 
tenia, ortodocșii sunt 95,4%, mozaicii 2,3%, iar 
catolicii 1,6%; în Oltenia, respectiv 98,5%, 0,4% 
şi 0,9%; în Moldova, în schimb, ortodocși sunt 
84,2%, mozaici 10,6%, iar catolici (ceangăii și 
chiar unii români) 4,8%. 

Discrepanța majoră se constată însă între Ro- 
mânia rurală și România urbană. Ţara, privită 
în ansamblu, prezintă un grad relativ ridicat de 
omogenitate etnică (cu excepţiile menționate); 
mediul rural e remarcabil de omogen, aproape 
de „idealul“ purității depline; mediul urban, dim- 
potrivă, e cât se poate de cosmopolit. Proporția 
populaţiei citadine fiind încă foarte scăzută (doar 


3. L. Colescu, La population de religion mosaique en 
Roumanie. Etude statistique, București, 1915. 

18% în 1912), structura demografică diferită a 
orașelor nu afectează în prea mare măsură sta- 
tistica generală. Puse față în față, mediile res- 
pective conturează însă două Românii destul de 
diferite, chiar foarte diferite, și nu doar în plan 
social și cultural, ci, în bună măsură, chiar etnic. 
Datele care urmează privesc recensământul din 
1899 și sunt cele mai complete. În orașe, față 
de 92,15% pe întreaga țară, românii reprezintă 
68,59%; cetățenii străini sunt 12, 15% şi cei fără 
cetățenie 19,26%. Procentul cel mai mic de ro- 
mâni îl dau orașele din Moldova: 54,55%, cei mai 
mulți dintre străini fiind fără cetăţenie (evrei), 
în proporție de 39,38%. Dintre orașele principale, 
Iașiul ajunge să fie cel mai puțin românesc; în 
1899, doar 43,93% dintre locuitorii săi sunt cetă- 
țeni români; evreii dețin majoritatea absolută: 
50,78%; în anii următori numărul lor va scădea, 
procentul în 1912 fiind de 42,33%. Alte orașe 
moldovenești unde procentul evreilor depășește 
50% în 1912 sunt Fălticeni, Dorohoi și Botoșani. 
În Muntenia, cel mai „neromânesc“ oraş este 
Brăila, cu 58,93% români (în 1899); grecii sunt 
aici 8,75%, iar cei fără protecţie (evrei în majo- 
ritate) 19,26%. 

Să ne oprim asupra capitalei. La București, în 
1899, din populaţia totală de 276.178 de locuitori, 
sunt cetățeni români 65,54% (181.009); în 1912, 
numărul locuitorilor se ridică la 341.321: români 

240.314, străini 56.912 și fără protecție 44.084; 
românii atinseseră, așadar, pragul de 70%. Îm- 
părțiți după cetăţenie, apar, în 1899, 37.884 aus- 
tro-ungarit, 3.845 germani, 2.013 italieni, 1.667 
greci, 912 bulgari, 869 francezi..., iar potrivit re- 
ligiei, 198.802 ortodocși, 40.533 mozaici, 25.692 
catolici, 10.280 protestanți... Pentru a aproxima 
cifra (neconsemnată) a apartenenței etnice, pu- 
tem așeza față în față rubricile cetățeniei și ale 
confesiunii. La „români“, pe lângă o majoritate 
covârșitoare de ortodocși, aflăm și 128 de mo- 
zaici, 1.030 de catolici, 352 de protestanți și 211 
armeni. La austro-ungari e mai interesant: sunt 
10.966 de ortodocși, 927 de mozaici, 18.541 de 
catolici și 7.346 de protestanți; pe lângă o majo- 
ritate de unguri și de austrieci „veritabili“, cato- 
lici și protestanți, cei mai mulţi dintre ortodocși 
sunt cu siguranță români (eventual și unii dintre 
catolici, dacă vor fi fost incluși în această cate- 
gorie și uniţii). Până la urmă, românii etnici sunt 
probabil cu câteva procente mai mulți decât lo- 
cuitorii înregistrați cu cetățenie română. 
Plafonul străinilor e atins spre 1900, la capă- 
tul câtorva decenii de intensă modernizare a 
țării, și îndeosebi a segmentului citadin. Nevoia 


4. Cu privire la maghiarii din capitala României: Hilda 
Hencz, Bucureştiul maghiar, ediţia a II-a, Pro Universi- 
taria, București, 2013. 

de persoane calificate, în cele mai diverse dome- 
nii, înregistrează un maximum în această pe- 
rioadă, așa că numeroși străini își găsesc un rost 
în România. Spre mijlocul secolului al XIX-lea, 
majoritatea medicilor erau străinis; cel mai cu- 
noscut dintre ei rămâne Carol Davila, marele 
organizator al sistemului medical românesc. Pen- 
tru secolul al XIX-lea, sunt identificați vreo 125 
de arhitecți care au lucrat în București; cam 75 
dintre ei sunt străini, de diverse origini6; cele mai 
reprezentative edificii ale „micului Paris“ aparțin 
unor arhitecți francezi, precum Paul Gottereau 
sau Albert Galeron, cel de-al doilea fiind auto- 
rul monumentului-simbol al capitalei, Ateneul 
Român. Spre 1900, românii învățaseră deja ce 
aveau de învățat, așa că devin majoritari și în 
profesiile în care, inițial, nu aveau deloc com- 
petențe. Străinii rămân însă în continuare destul 
de numeroși și, în unele domenii, încă, mai apre- 
ciați decât autohtonii. 

Anuarul statistic al orașului București pre- 
zintă în detaliu, stradă cu stradă, împărțirea pe 
profesii și pe naționalități a locuitorilor săi în 


5. Lidia Trăușan-Matu, De la leac la rețetă. Medicali- 
zarea societății românești în veacul al XIX-lea (1831-1869), 
Editura Universităţii din București, 2011, pp. 97-100. 

6. Cezara Mucenic, București. Un veac de arhitectură 
civilă. Secolul al XIX-lea, Editura Silex, București, 1997. 

anul 18997. Doctori sunt 368 (dintre care doar 
5 femei!), iar dintre ei, 277 români, 70 (aproape 
o cincime) evrei. Ingineri (și arhitecți), 631: ro- 
mâni 472, francezi 27, italieni 24, austro-ungari 
113, germani 39, evrei 42... Dentiști, 40, dintre 
care doar 10 români, 12 austro-ungari, 11 evrei... 
Profesori, 1.244: 858 români, 56 francezi, 141 
austro-ungari, 67 germani, 78 evrei... Pictori, ar- 
tiști, sculptori, 551: 246 români, 50 italieni, 129 
austro-ungari, 28 germani, 56 evrei... Funcţionari 
particulari (la diverse bănci, agenţii comerciale), 
4.307: români 1.678, evrei 1.696, austro-ungari 
517, germani 132... Mecanici și fierari, 2.681: ro- 
mâni 1.480, austro-ungari 877, germani 93, evrei 
163, lăcătuși, 775: români 440, austro-ungari 280, 
germani 20, evrei 28; strungari, 196: români 90, 
evrei 41, austro-ungari 53...; zidari, 1.537: ro- 
mâni 919, italieni 287, austro-ungari 203, ger- 
mani 31...; pantofari și cizmari, 3.206: români 
1.932, austro-ungari 837, evrei 289...; croitori, 
2.650: români 1.353, austro-ungari 533, evrei 
1.664, germani 30...; comercianţi, 4.690: români 
2.313, evrei 1.553, austro-ungari 289, greci 94, 
germani 51...; bucătari, 1.007: români 407, aus- 
tro-ungari 559. Servitorii formează grupul cel 
mai numeros și, alături de dentiști, de bucătari 


7. Anuarul statistic al orașului Bucureşti pe anii 1898 
şi 1899, București, 1901. 

şi de comercianți, cel mai puțin românesc: 23.927 
în total (e și grupul cel mai feminizat: 11.314 
bărbați și 12.613 femei), dintre care 9.993 ro- 
mâni, 12.474 austro-ungari (8.039 femei), 130 ger- 
mani şi 454 evrei. Figură simbolică în această 
distribuţie: servitoarea unguroaică (eventual, și 
româncă din Ardeal). 

În multe domenii, străinii depășesc sensibil 
procentul lor din totalul populaţiei. Italienii nu 
sunt decât 0,7% din populaţia bucureşteană; 
printre zidari, reprezintă însă 18,5% (în gene- 
ral, italienii veniți în România sunt pietrari, 
zidari și constructori de drumuri). Evreii, 14,5% 
dintre locuitori, dau 19% medici și 25% dentişti, 
63% croitori, 33% comercianți... Germanii sunt 
reprezentați cam peste tot, cu pondere sensi- 
bil mai mare decât procentul lor global de 1,4% 
printre ingineri (6,2%), profesori (5,4%), mecanici 
(3,5%). Austro-ungarii, grupul de altfel cel mai 
diferențiat etnic și cultural, sunt omniprezenți... 

La 1900, România se afla pe locul 2 în Europa 
în ce privește procentul străinilor stabiliți în 
țară: 79 la 1.000 de locuitori. Primul loc reve- 
nea Elveţiei, cu 115,6 la 1.000 de locuitori. Alte 
țări urmau la mare distanță după România: Da- 
nemarca — 32,7; Belgia — 31; Franţa — 27,3; 
Austria — 20,2; Germania — 13,8; Bulgaria — 13,3; 
Ungaria — 12,8; Serbia — 9,7. Se dovedește astfel 

marea atractivitate pe care o prezenta România 
în epocă. 

Așadar, cum stau lucrurile? România esteun 
stat naţional, satele, fără îndoială, sunt aproape 
cu totul românești, orașele însă (acolo unde se 
fabrică modernitatea românească) sunt multi- 
etnice și multiculturale. O abatere de la norma 
„ideală“, pe care legislaţia, ca și statistica, încear- 
că să o acopere sau să o atenueze, așezându-i 
pe „ceilalți“ în altă categorie decât cea a româ- 
nilor;, sunt un fel de „chiriași“, ţara nu e și a lor. 


Excepţia dobrogeană 


SE ADAUGĂ ȘI CAZUL, cu totul special, al Dobrogei. 
Nu e o provincie pe care românii să o fi primit 
cu bucurie, cu atât mai mult cu cât dobândirea 
ei, la 1878, venea împreună cu pierderea sudu- 
lui Basarabiei, din nou anexat de Rusia. Era un 
teritoriu de margine al Imperiului Otoman, com- 
plet neglijat și slab populat, aproape un „semi- 


8. Cu privire la Dobrogea, vezi masiva lucrare a căpita- 
nului M.D. Ionescu, Dobrogea în pragul veacului al XX-lea, 
București, 1904. Dintre lucrările recente: Enache Tușa, 
Imaginar politic şi identități colective în Dobrogea, Edi- 
tura Institutului de Ştiinţe Politice și Relaţii Internaţio- 
nale, București, 2011. 

deșert“. Într-o broșură publicată chiar atunci, 
Dimitrie A. Sturdza schița un tablou deloc sedu- 
cător, exprimând o opinie care nu era doar a lui: 
„o țară băltoasă, nesănătoasă și plină de friguri, 
cea mai nesănătoasă țară din toată Europa“, de 
asemenea, „una din ţările cele mai sărace din 
Europa“. Pe deasupra, ținutul acesta nedorit ar 
fi deranjat și arhitectura etnică a regatului: „O 
Românie omogenă! Aceasta este puterea ţării 
noastre; nu avem a ne lupta în interiorul țării 
cu elemente eterogene. Suntem toți români, și 
străinii domiciliaţi la noi sunt în mică minori- 
tate. Nu avem la noi lupta naționalităţilor“?. 
Cifra populaţiei înainte de 1878 e greu de stabi- 
lit, estimările fiind contradictorii; probabil circa 
150.000 de locuitori, poate cel mult vreo 225.000, 
ceea ce, raportat la suprafața de 15.000 km?, ar 
însemna o densitate de 10, maximum 15 locui- 
tori la km? (de comparat cu circa 40, densita- 
tea de atunci a României, și aceasta destul de 
scăzută). Constanţa, viitorul mare port european, 
era un orășel neînsemnat, cu câteva mii de su- 
flete. Se adăuga, în șirul argumentelor defavora- 
bile, structura etnică și religioasă a populaţiei, 
cu totul diferită de cea a României. Concepută 
ca stat al românilor și numai al lor, România se 


9. D.A. Sturdza, Basarabia și Dobrogea (cuvânt rostit 
în Senat în 28 septembrie 1878), București, 1878, pp. 17 
şi 22-23. 

trezea cu o provincie care era în foarte mică mă- 
sură românească. Deși, cum spuneam, cifrele 
sunt foarte nesigure, se poate considera că, la 
1878, musulmanii, turci și tătari, alcătuiau o 
majoritate. În logica de astăzi, Dobrogea, in- 
clusiv partea din sud care i-a revenit Bulgariei, 
s-ar fi putut constitui într-un stat aparte, cu pro- 
fil predominant islamic (așa cum s-au petrecut 
lucrurile recent în Bosnia și în Kosovo). Fapt 
este că mulți musulmani au părăsit atunci pro- 
vincia, iar pe de altă parte s-a petrecut și o co- 
lonizare românească (în măsură apreciabilă cu 
„mocani“ din sudul Transilvaniei), astfel încât 
destul de repede proporția etnică s-a modificat 
în favoarea românilor, profilul de ansamblu ră- 
mânând însă pronunțat multietnic. Era, se poate 
zice, ţinând seama și de teritoriul restrâns, cel 
mai amestecat ținut al Europei. Peste 20 de na- 
ționalităţi, preciza, pe la 1900, Enciclopedia 
română, înșirându-le astfel: români, turci și tă- 
tari, bulgari, ruși, lipoveni, greci, germani, evrei, 
găgăuzi, armeni, italieni, țigani și, în număr 
mai mic, unguri, francezi, muntenegreni, alba- 
nezi, austrieci, sârbi, slovaci, englezi, polonezi, 
arabi...10 La 1899, populaţia crescuse la 267.808 
locuitori; românii, inițial minoritari, erau acum 
cei mai numeroși, aproape jumătate din total 


10. Enciclopedia română, vol. II, Sibiu, 1900, p. 188. 

(circa 120.000). În 1912, se atinsese cifra de 
380.430 de locuitori, dintre care românii, în 
număr de 216.440, reprezentau deja o majoritate 
absolută (56,9%). Urmau bulgarii, 50.512 (13,3%), 
rușii, 36.331 (9,5%), tătarii, 21.383 (5,6%), turcii, 
20.865 (5,5%), grecii, 9.982 (2,6%), germanii 
(veniţi din Rusia, de pe la mijlocul secolului al 
XIX-lea, în general ca agricultori), 7.668 (2%)... 
Chiar cu o majoritate românească, mozaicul 
etnic rămânea foarte pronunțat. La 1899, din o 
mie de locuitori ai Constanţei, 632,8 erau ro- 
mâni, 195,9 turci, 60,3 greci, 35,5 austro-ungari, 
23,8 italieni... Cel mai cosmopolit oraș din Do- 
brogea și din întreaga Românie era însă Sulina 
(Europolis al lui Jean Bart): doar 296 de români 
la mia de locuitori, alături de 376,4 greci, 173 
turci, 71,1 austro-ungari... și apoi ruși, italieni, 
englezi, germani, francezi... 

Prin legea de organizare a Dobrogei din mar- 
tie 1880, toți locuitorii provinciei care, în ziua 
de 11 aprilie 1877, erau cetăţeni otomani căpă- 
tau automat calitatea de cetățeni români!!. Era 
o soluţie inevitabilă, dar care nu prea se potri- 
vea cu filozofia etnicistă a statului român. Turcii 
şi bulgarii din Dobrogea deveneau români, în 
timp ce atâţia români etnici veniți din Austro- 
Ungaria nu beneficiau de cetățenia românească. 


11. „Lege pentru organizarea Dobrogei“, în Monitorul 
Oficial, 1/19 martie 1880. 

Soluţia s-a găsit în adoptarea unui statut pro- 
vizoriu, care, ca orice provizorat, s-a prelungit 
destul de mult. Teoretic, dobrogenii aveau cali- 
tatea de cetățeni români, dar în fapt, potrivit 
legii amintite, erau încă lipsiţi de principalele 
drepturi cetățenești: nu puteau să trimită depu- 
taţi și senatori în corpurile legiuitoare ale Ro- 
mâniei și nici nu aveau dreptul (întocmai ca 
străinii) să cumpere proprietăți rurale în Româ- 
nia „propriu-zisă“... Toate acestea în așteptarea 
momentului în care provincia avea să fie sufi- 
cient de românizată pentru a se asorta cu restul 
țării. Abia în 1909, o nouă lege (completată în 
1910 și 1912) a pus capăt statutului discrimi- 
natoriu, dobrogenii participând pentru prima 
dată în 1912 la alegeri generale. 

O complicație suplimentară a apărut odată cu 
anexarea Cadrilaterului, teritoriu de 7.700 km?, 
cam jumătate din suprafața Dobrogei românești, 
situat la sud de aceasta, pe care România l-a 
pretins și l-a obţinut din partea Bulgariei în 
urma celui de-al Doilea Război Balcanic, încheiat 
cu Pacea de la București (august 1913). Asupra 
Cadrilaterului nu se putea invoca nici un drept 
de natură etnică: era cea mai puţin românească 
dintre toate regiunile situate de jur împrejurul 
României. Potrivit recensământului bulgăresc, 
în preajma anexiunii, dintre cei 259.957 de locui- 
tori, 116.324 erau bulgari, 105.765 turci, 11.734 

tătari și doar 6.259 (2,4%) români!?. Alipindu-și 
Cadrilaterul, Dobrogea își sporea populația de 
la 380.000 de locuitori la 640.000, însă asta în- 
semna și sporirea elementului neromânesc. În 
timp ce în „vechea“ Dobroge procesul de români- 
zare era destul de avansat, în Dobrogea Nouă 
(cum i s-a mai spus Cadrilaterului) trebuia por- 
nit aproape de la zero (şi în condiţii mai puţin 
prielnice, date fiind lipsa aproape completă a 
unei comunități românești și densitatea mult 
mai mare de populaţie străină în comparaţie cu 
teritoriul dobrogean căpătat de România la 1878). 
În acest sens, era un pas decisiv spre luarea în 
considerare a unei Românii „cu minorităţi“ (în 
contradicție cu filozofia de până atunci a omo- 
genităţii etnice), ceea ce deschidea calea spre 
proiectul României Mari. 


Drepturi și discriminări 


STRĂINII ERAU BINE-VENIȚI... cu condiția să stea 
la locul lor. Două „filtre“ aveau menirea de a-i 
proteja pe români de o eventuală „invazie“ difi- 
cultatea dobândirii naturalizării, pe de o parte, 


12. G.A. Dabija, Cadrilaterul bulgar, ediţia a II-a, 
București, 1913, p. 198. 

şi interdicţia pentru „neromâni“ de a achiziționa 
bunuri imobile în mediul rural (principalul izvor 
de „românitate“), pe de altă parte. 

Nu era ușor să devii cetățean român. Potrivit 
prevederilor Constituţiei din 1866, naturalizarea 
se făcea doar în mod individual și prin lege (cu 
votul ambelor camere legiuitoare). La 1879, s-a 
completat articolul respectiv prin detalierea pro- 
cedurii!%. Străinul trebuia să depună o cerere de 
naturalizare, aducând argumente în favoarea 
solicitării sale (cu specificarea profesiei, a capi- 
talului deţinut etc.), i se impunea apoi să locu- 
iască, timp de zece ani, în ţară și să dovedească 
„prin faptele sale că este folositor ei“. Erau scutiți 
de stagiu cei care aduceau „industrii, invenţiuni 
utile sau talente distinse“ ori „stabilimente mari 
de comerț sau industrie“. De asemenea, cei năs- 
cuți în România, din părinți stabiliți în ţară, și 
care nu beneficiaseră, nici unii, nici alţii, de vreo 
protecţie străină. Etnicii români, supuși ai altor 
state, erau și ei scutiți de timpul de așteptare, 
având doar obligaţia de a renunţa la „protec- 
țiunea străină“. Desigur, mulți străini nu ţineau 
să renunțe la cetățenia lor (austro-ungară, de 
pildă), pentru a îmbrăţișa cetățenia româneas- 
că; erau, după cum am văzut, și români transil- 


13. Constituţia României, cu adaosul din 1879 la arti- 
colul 7. 

văneni sau bucovineni rămași „austro-ungari“ 
sau chiar „fără protecţie“. Alţii și-ar fi dorit natu- 
ralizarea, dar erau descurajaţi de dificultăţile 
demersului și de șansele, nu prea mari, de reu- 
şită. Cazul, îndeosebi, al evreilor rămași în ma- 
re majoritate fără cetățenie. E clar că statul 
român nu dorea „împământenirea“ lor în masă. 
Însă atunci când se insistă asupra faptului că 
România a fost ultima țară europeană care i-a 
emancipat pe evrei (după Primul Război Mon- 
dial), se lasă impresia greșită că doar evreii s-ar 
fi aflat în această situaţie. În realitate, categoria 
celor care aveau să fie naturalizați după 1918 
era mai largă, cuprinzându-i pe toţi locuitorii 
născuți în România, însă lipsiţi de protecție (e 
drept, cei mai mulți dintre ei, evrei). 

Orașele fiind, prin natura lor, cosmopolite, cu 
atât mai mult străinii trebuiau ținuți departe 
de sate. În primul rând, nici vorbă de vreo colo- 
nizare. Singurul proiect de acest gen a eşuat în 
1860. Se asociaseră câţiva mari proprietari — 
printre ei și influentul om politic conservator 
Barbu Catargiu, viitor prim-ministru — în ve- 
derea aducerii în țară a 2.500 de familii din 
Germania, cărora urmau să li se vândă câte 25 
de pogoane de pământ pentru a întemeia gospo- 
dării-model. O dispută aprinsă în jurul acestei 
chestiuni a avut loc în Camera deputaţilor din 
București, avansându-se interpretări divergente 

ale unui articol, încă în vigoare, al Regulamen- 
tului Organic, privitor la ce pot sau nu pot cum- 
păra cetăţenii străini. Adversarii colonizării au 
avut câștig de cauză!f. „Colonizările sunt po- 
prite“, se stipula într-o lege din 186415. În sfârșit, 
Constituţia din 1866 afirma explicit că teritoriul 
României „nu se poate coloniza cu populațiuni 
de gintă străină“. (Singura excepţie avea să pri- 
vească Dobrogea, cu statutul său special; aici, 
în contextul general al colonizării, au continuat 
să se așeze și după 1878 coloniști germani, pe 
urmele celor veniţi încă de prin 1840, sub regi- 
mul otoman.) 

Cât privește dreptul străinilor de a achizi- 
ționa bunuri imobile, o lege promulgată de dom- 
nitorul Alexandru loan Cuza în 1864 punea 
într-un fel capăt disocierii între urban și rural, 
dându-le posibilitatea de a cumpăra orice fel de 
proprietăţi (deci și pământ), cu condiţia ca și 
românii să beneficieze de drepturi similare în 
ţările respective!$. Discriminarea rămânea însă 
între străini și străini, legea incluzându-i doar 
pe creştini, cu excluderea, așadar, a evreilor. La 


14. „Chestiunea colonizării și a coloniilor în ambele 
Principate“, în Anale economice, 1861, pp. 25-33; Dio- 
nisie Pop Marțian, Colomiștii germani şi România, Bucu- 
rești, 1860 (ediţia a II-a, 1871). 

15. Monitorul Oficial, 20 august/l septembrie 1864. 

16. Ibidem. 

scurt timp, Constituţia din 1866 făcea însă un 
pas înapoi, precizând că doar românii și cei na- 
turalizați pot deține imobile rurale (prevedere 
inclusă și în Constituţia din 1923). Constituţia 
prevedea, de asemenea (articolul 7), că „numai 
străinii de rituri creștine pot dobândi împămân- 
tenirea“, excluzându-i astfel de la cetățenie pe 
evrei. Articolul a fost modificat — în 1879 —, în 
urma presiunilor europene; potrivit noului text, 
„diferențele de credințe religioase și confesiuni 
nu constituie în România o piedică spre a do- 
bândi drepturi civile și politice și a le exercita“ 
(pe lângă evrei, intrau acum în discuție și mu- 
sulmanii, deveniți supuși români, în urma ane- 
xării Dobrogei). În fapt, cum prea puţini evrei 
au căpătat cetățenia în urma modificărilor con- 
stituționale, ei au rămas suprareprezentaţi în 
mediul citadin, neavând acces la proprietăţile 
rurale (îi întâlnim și la sate, dar în număr mult 
mai mic, ca arendași, negustori, cârciumari...). 


Amestecul etnic 


NICI ROMÂNII NU ERAU TOŢI, la origine, chiar atât 
de români. Aristocraţia era foarte amestecată; de 
asemenea, în bună măsură, și populaţia orașelor. 

Se petrecuse, de-a lungul generațiilor, un proces 
de asimilare. Balcanicii, îndeosebi, se prefăceau 
ușor în români, date fiind proximitatea culturală 
şi identitatea religioasă ortodoxă. Multe dintre 
„marile familii“ românești sunt la origine gre- 
cești: Cantacuzino, Rosetti... sau de alte obârşii 
balcanice, precum Ghica, cu rădăcinile sale alba- 
neze. Mariajul tipic era între greci și români, 
rezultând în epoca fanariotă și chiar un timp 
după aceea o elită cu dublă ascendență și dublă 
cultură: românească și grecească. În momentul 
creării României, mai toți deveniseră români și 
erau considerați ca atare, chiar dacă din când 
în când, în focul vreunei polemici, li se mai im- 
puta proveniența lor „impură“: obsesia lui Emi- 
nescu, pentru care adversarii liberali nu erau 
decât o adunătură de „bulgăroi cu ceafa groasă“ 
şi de „grecotei cu nas subțire“; în parte, și făcând 
abstracţie de etichetarea injurioasă, avea drep- 
tate, însă cam la fel stăteau lucrurile cu origi- 
nile și în tabăra conservatoare, pe care poetul 
o menaja. În fapt, şi unii, și alții erau români 
pe deplin asimilați, indiferent de proporția de 
„sânge străin“. 

E semnificativă sub acest aspect obârșia mul- 
tor personalități care au marcat cultura română. 
I.L. Caragiale, scriitorul român cel mai repre- 
zentativ (alături de Eminescu), este, la origine, 
grec get-beget, cu o infuzie albaneză; oricum, nu 

i s-a identificat nici o picătură de „sânge româ- 
nesc“. În cazul lui Vasile Alecsandri a circulat 
ipoteza — puțin probabilă — a unei origini evre- 
iești; e însă pe deplin documentată ascendența 
grecească, atât dinspre mamă, cât și, parţial, 
dinspre tată. Alexandru D. Xenopol, primul is- 
toric modern al românilor, e fiul unui imigrant, 
foarte probabil evreu, și al unei grecoaice. Iar 
Nicolae Iorga, recunoscut drept cel mai de seamă 
istoric român, se trage, pe linie paternă, dintr-un 
grec stabilit în Moldova în secolul al XVIII-lea, 
bunicul său din partea mamei fiind de asemenea 
grec. lon Mincu, creatorul stilului neoromânesc 
în arhitectură, este sârb (sau macedonean) prin 
ambii părinţi!?. La rândul lui, Anghel Saligny, 
strălucitul inginer, constructorul podului de la 
Cernavodă, descinde, prin tată, dintr-o familie 
franceză hughenotă stabilită în Germania și 


17. Pentru cazul mai puţin cunoscut al lui Ion Mincu, 
vezi Mihai Sorin Rădulescu, Memorie și strămoși, Edi- 
tura Albatros, București, 2002: „Genealogia familiei 
arhitectului Ion Mincu“, p. 209, și Cu gândul la lumea 
de altădată, Editura Albatros, București, 2005: „Contri- 
buţii la genealogia și biografia arhitectului Ion Mincu“, 
pp. 11-32. Ascendenţa lui Caragiale e minuţios reconsti- 
tuită de Șerban Cioculescu, în Viaţa lui I.L. Caragiale, 
București, 1940 (și ediţii ulterioare). Cu privire la familia 
lui N. Iorga: Barbu Theodorescu, Contribuţiuni la cunoaş- 
terea strămoşilor lui Nicolae Iorga, București, 1947. 


36 Cum s-a românizat România 


dintr-o mamă poloneză. E numai o selecție! I s-au 
căutat, fără succes, și lui Eminescu strămoși de 
cele mai diverse și exotice origini (spre indig- 
narea poetului, care el însuși abuzase, la adre- 
sa altora, de acest gen de „acuze“), rămâne doar, 
în ce-l privește, ciudățenia numelui — Emino- 
vici, în forma originară —, de factură nu tocmai 
românească. 

Toţi cei amintiţi sunt, fără discuţie, români 
întru totul, fiindcă identitatea etnică sau națio- 
nală nu ţine de biologie, ci de cultură. Vor fi păs- 
trat totuși, în fondul lor spiritual, câte ceva și 
din moștenirea generaţiilor anterioare. Ne aflăm 
într-un mediu al diversităţii, nu numai între 
români și „străini“, dar chiar între români și 
români, proveniți ei înșiși din surse și combinaţii 
diferite. 

Se adaugă și ușurința cu care elita româneas- 
că s-a dovedit capabilă să-și însușească mode- 
lele din afară. Până în prima parte a secolului 
al XIX-lea, a adoptat, fără rezerve, cultura gre- 
cească, apoi s-a orientat la fel de radical, și ex- 
trem de repede, spre lumea occidentală. Franceza 
a devenit limba saloanelor și chiar româna s-a 
francizat într-o măsură apreciabilă, iar Bucu- 
reștiul, până atunci un oraș de factură rural- 
orientală, și-a luat drept model capitala Franței, 
aspirând la condiţia unui „mic Paris“. Şi Ger- 
mania și-a avut adepţii ei. În preajma Primu- 

lui Război Mondial, practic toţi membrii elitei 
politice și intelectuale sunt de formaţie culturală 
franceză (în majoritate) sau germană. Lumea 
românească aproape că se separă în două: pe de 
o parte, o Românie aproape încremenită în civi- 
lizaţia tradiţională (ilustrată cel mai fidel de 
satul românesc), iar pe de altă parte, o Românie 
cosmopolită, foarte diversificată, cu străinii ei de 
tot felul și cu românii ei, la rândul lor, de diverse 
origini și cu variate orientări culturale. 


„Școala naționalistă“ şi rezistența ortodoxă 


PREA MARE ETEROGENITATE CULTURALĂ în Româ- 
nia, considera Spiru Haret, ilustrul ministru libe- 
ral al instrucţiunii publice, autor al celei mai 
temeinice și mai durabile reforme din învăță- 
mântul românesc. Remediul la acest gen de în- 
străinare trebuia să-l ofere școala; îi revenea 
acesteia misiunea de a răspândi pretutindeni 
limba română și de a imprima valorile naționale 
românești. Pe scurt, Școala naționalistă: e titlul 
unei broșuri pe care o publică în anul 190718. 


18. Spiru C. Haret, Școala naționalistă, extras din Re- 
vista Generală a Învățământului, anul II, nr. 6, București, 
1907, 12 pp. 

Proiectul național pe termen lung e definit 
aici fără echivoc: „toate naţionalităţile de pe te- 
ritoriul nostru să ajungă a se contopi în una sin- 
gură, care să fie rezultanta tuturor“ („una singură“ 
însemnând, evident, națiunea română). De re- 
marcat, cel puţin, recunoașterea existenței, sub 
denumirea generică de român, a câtorva naţio- 
nalități, invizibile în statistici, ca și în caracte- 
rizarea cam sumară a Vechiului Regat drept o 
țară omogenă sub raport etnic. 

Sunt sate „de bulgari, de ruteni și de unguri, 
așezați la noi de sute de ani, și în cari cu toate 
acestea se întâlnesc nu puţini oameni cari nu 
înțeleg o vorbă românească“ (să observăm că 
ceangăii apar aici pur și simplu ca unguri; vor 
fi socotiți mai târziu drept români mai mult sau 
mai puțin maghiarizați, de către unii autori 
autohtoni). „Departe de mine — se apără minis- 
trul — gândul vreunei încercări de deznaţionali- 
zare, pe cale școlară sau altfel, a naționalităților 
străine care fac parte integrantă din statul ro- 
mân... Deznaţionalizarea este un act de evolu- 
țiune înceată, de penetrațiune și de absorbire 
a unui popor prin altul. Școala poate să contri- 
buie la dânsa întru câtva; dar factorul principal 
este timpul, cultura mai reală și vitalitatea mai 
mare a unei rase față de alta.“ 

Așadar, obiectivul final rămâne asimilarea; 
mersul în această direcţie nu trebuie însă forțat. 

Ceea ce se poate însă pretinde — în primul rând 
prin școală — este deprinderea peste tot a limbii 
române, precum și cultivarea sentimentelor de 
atașament faţă de ţară. În lipsa acestor exigenţe, 
comunitățile menţionate „vor continua să for- 
meze în mijlocul țării un fel de țară străină; stră- 
ină nu numai prin limbă, ci și prin tendințe și 
sentimente“. 

O altă faţetă a problemei, nu mai puţin în- 
grijorătoare, se identifică în „acţiunea rea și din 
ce în ce mai simțită pe care o au școlile străi- 
ne înființate la noi, chiar asupra copiilor de na- 
ționalitate și de limbă română“. Școlile acestea, 
numeroase, răspundeau necesităţilor unei popu- 
laţii orășenești destul de amestecate; la ele își 
trimiteau copiii și mulți părinți români, din varii 
motive, precum mai buna învăţare a limbilor 
străine sau disciplina mai strictă. Astfel, doar 
în București, la 1914, funcționau nu mai puţin 
de 15 instituţii de învățământ catolice, cu un 
total de 3.942 de elevi; dintre aceștia, 1.982 erau 
austro-ungari, iar 905 români (după confesiuni: 
1.871 catolici, 1.095 ortodocși, 226 protestanți, 
750 mozaici)!%. De aici, temerea unei posibile 


19. Raymund Netzhammer, Episcop în România, edi- 
ție realizată de Nikolaus Netzhammer în colaborare cu 
Krista Zach, vol. II, Editura Academiei Române, Bucu- 
rești, 2005, tabelele de la pp. 1485-1486. 

înstrăinări a tinerilor români, inclusiv prin con- 
vertirea unora la catolicism. Printre acuzele adu- 
se de Spiru Haret acestor şcoli: „limba română, 
dacă nu e cu totul gonită, abia are parte de un 
număr de ore ridicol“, „istoria și geografia ţării 
ori nu se învaţă deloc, ori se prezintă mai mult 
spre batjocura țării. E cunoscut cazul unei că- 
lugăriţe care învăţa pe elevele ei că Ștefan cel 
Mare a fost un cap de bandiți“; „Cât despre re- 
ligie, ce să mai vorbesc? Să zic că e neglesă nu 
e de ajuns; și dacă voi spune că copiii noștri în- 
vață că noi suntem eretici, încă nu am spus tot. 
Rezultatul, când nu se ajunge la conversiune 
pe față, este de cele mai multe ori un sentiment 
de adâncă aversiune și dispreț pentru religia 
țării...“ 

Pornind de la asemenea constatări, Spiru 
Haret s-a angajat într-un fel de Kulturkampf2 
românesc, intensificând inspecţiile și instituind 
un control riguros asupra programelor școlare. 
Vizate, în prima linie, au fost călugărițele insti- 
tutelor „Notre Dame de Sion“ din lași, Galaţi și 
București, vinovate, peste toate, de a fi deter- 
minat și convertirea la catolicism a unor eleve. 
Institutele respective au fost date în judecată, 


20. Lupta purtată de cancelarul Otto von Bismarck 
în Germania, între 1871 şi 1878, împotriva influenţei Bi- 
sericii Catolice. 

în fața Consiliului permanent al Instrucțiunii 
publice, și obligate (în septembrie 1904) să se 
pună în regulă în privința personalului și a pro- 
gramei de învățământ; s-a interzis cu desăvârşire 
ca elevele ortodoxe să mai participe la ceremo- 
nii religioase catolice, urmând să fie conduse în 
fiecare duminică la slujba ortodoxă. S-a luat mă- 
sura ca să se asigure în toate școlile „neromâ- 
nești“, pentru elevii români, educaţia religioasă 
cu preoţi ortodocși?l. 

Evenimentul a fost intens mediatizat. Orto- 
doxia, cum se vede, devenise, în contextul occi- 
dentalizării masive, ultima linie de apărare a 
identității specifice românești; nu putea fi aban- 
donată cu nici un preț. 

Spiru Haret declara în Senat, la 30 noiem- 
brie 1904: „Am căutat prin tot felul de măsuri, 
prin amenințări, prin inspecţiuni, să fac să intre 
în mintea acestor directoare datoriile lor față 
de minister. Și cred că, şi dacă nu vor fi înțeles 
pe deplin ceea ce am vrut să le fac să înțeleagă, 
în orice caz am reușit să le fac să înțeleagă mă- 
car în parte că nu mai merge așa, și că vine vre- 
mea când se apropie — vorba românului — funia 
de par, dacă până acum ne-am mulțumit cu 


21. Documentele privitoare la „cazul Notre Dame de 
Sion“: Arhivele Naţionale ale României, Ministerul Cul- 
telor și Instrucțiunii publice, 1130-—1132/1904. 

corespondențe, cu ordine, cu scrisori și cu invitări, 
şi dacă aceste ordine și invitări au fost ascultate 
numai în parte până acum, înțeleg ca de aci îna- 
inte să se intre cu totul în regulă; dacă nu, vom 
şti ce să facem pentru ca legile, regulamentele și 
ordinele noastre să fie executate și respectate“22. 

Presiunea se menţine și în anii următori. 
Arhiepiscopul catolic de București, Raymund 
Netzhammer, îl informa pe regele Carol 1, la 19 
decembrie 1909, despre acţiunile în forță ale 
„temutului“ Spiru Haret: „Anul acesta a fost în 
general un an greu, și anume în ceea ce privește 
şcolile noastre. Am avut o avalanșă de inspecții 
şcolare și vom mai avea! La mânăstirea Pitar 
Moș au fost făcute inspecții și, la noviciat și la 
casa preoților, au fost smulse sertare etc.; la fel 
s-a procedat și la Sf. Iosif, la Sion și la școlile noas- 
tre de băieți! Noi, bărbaţii, ne mai putem apăra, 
dar înfricoșatele maici, ba!“2 

Cu și mai mare neîncredere decât „străinii“ 
romano-catolici ajunseseră să fie priviţi, în ma- 
terie religioasă, românii greco-catolici (uniţi). Şi 
aceasta, în ciuda faptului că în Transilvania re- 
prezentau o parte însemnată a populaţiei ro- 
mânești, iar meritele lor în mișcarea națională 


22. Operele lui Spiru C. Haret, vol. V, Parlamentare, 
1901-1904, București, f.d., p. 329. 
23. Raymund Netzhammer, op. cit., vol. I, p. 246. 

nu mai trebuiau dovedite. În Regat deranjau 
însă dorita omogenitate românească. Am văzut 
cum recensământul îi ignora pur și simplu. Exis- 
ta suspiciunea că tocmai prin ei, mai curând de- 
cât prin romano-catolicii „neromâni“, ar putea 
fi atrași și alți români spre catolicism. Nu s-a 
permis ridicarea în București, până în 1909, a 
nici unei biserici greco-catolice, deși numărul 
uniților transilvăneni stabiliți în capitală era 
estimat a fi între 5.000 și 10.000. N-aveau decât 
să meargă la bisericile ortodoxe și să revină astfel 
la matcă! Atunci când arhiepiscopul Netzhammer 
a luat iniţiativa construirii unei biserici pentru 
românii uniți, a întâmpinat o rezistență puter- 
nică din partea factorilor politici. Prim-ministrul 
Ionel Brătianu i-a explicat cum stau lucrurile: 
„Este deosebit de dureros pentru noi faptul că 
națiunea noastră este divizată confesional în 
Transilvania, cu toate că, în definitiv, ambele 
părți reclamă aceeași credință în aceeași formă. 
Cred că dumneavoastră înșivă trebuie să înțe- 
legeţi că nu putem permite să se adâncească și 
la noi în Regat dihonia confesională în rândul 
poporului. Românii din Transilvania care vin 
încoace la noi sunt familiarizați cu bisericile 
noastre ortodoxe şi se consideră acolo ca acasă. 
Și-acum am auzit că intenţionaţi să construiți 
pentru românii greco-catolici sau pentru uniţi, 
cum se mai spune, o biserică deosebită. Biserici 

latine puteţi construi din partea mea oricâte 
doriți, dar trebuie să vă spun în mod hotărât că 
nu ne-ar conveni deloc construirea unei biserici 
româno-unite!“24 

Până la urmă, biserica s-a înălțat, fiind sfin- 
ţită pe data de 19 decembrie 1909. Însă atitu- 
dinea discriminatorie față de uniți nu poate să 
nu ducă cu gândul la ceea ce se va întâmpla 
câteva decenii mai târziu, în 1948, când Biserica 
Greco-Catolică a fost pur și simplu desfiinţată 
de către autoritățile comuniste. 


Transilvania, Bucovina, Basarabia 


ÎN PREAJMA PRIMULUI RĂZBOI MONDIAL, trăiau în 
afara României, în ţinuturile care i se vor alipi 
în 1918 — Transilvania (în sensul larg al terme- 
nului, incluzând și Banatul, Crișana și Mara- 
mureșul), Bucovina și Basarabia —, între 4 și 4,5 
milioane de români (imprecizia sumei explicân- 
du-se prin nesiguranța datelor privitoare la 
Basarabia), risipiţi pe o suprafață ceva mai mare 
ca a Regatului român și reprezentând ceva mai 
mult de jumătate din totalul populaţiei regiu- 
nilor respective; de comparat cu cei peste 7 mi- 


24. Ibidem, pp. 230-231, însemnarea din 15 iulie 1909. 

lioane de locuitori ai României înregistraţi în 
1912. 

Transilvania (în accepţia extinsă la care m-am 
referit) cuprindea numărul cel mai mare al 
românilor aflaţi sub stăpânire străină: 2.827.419, 
potrivit recensământului maghiar din 1910; de 
precizat că în acest caz era luată în considerare 
nu naționalitatea, ci limba maternă (sau de 
comunicare)?5. Românii (mai precis vorbitorii de 
limbă română) reprezentau în momentul res- 
pectiv 53,7% din populaţia Transilvaniei; ma- 
ghiari (în sensul de vorbitori de limbă maghiară) 
erau 31,6%, iar germani 10,7%. Criteriul limbii 
folosite amplifica rubrica „maghiarilor“, în care 
maghiarilor etnici li se adăugau și populaţia 
evreiască, vorbitoare în mare majoritate de ma- 
ghiară (3,5% din populaţie), de asemenea ţiganii, 
care nu apar nici ei înregistrați distinct, precum 
şi frânturi din alte naţionalităţi. Nu înseamnă 
că un asemenea criteriu ar fi incorect; până la 
urmă, opțiunea culturală nu e mai puţin semni- 
ficativă decât originea. Politica de maghiarizare 
dădea oricum roade; procentul maghiarilor sau 


25. A Magyar Szent Korona Orszăgainak 1910 &vi 
Nepszâmlălăsa (recensământul maghiar din 1910), vol. I, 
Budapesta, 1912; The History of Transylvania (coordona- 
tori loan-Aurel Pop, Thomas Năgler, Andrâs Magyari), 
vol. III, Centrul de Studii Transilvane, Cluj-Napoca, 2010, 
p. 508. 

al celor care vorbeau ungurește crescuse de la 
25,2%, în 1880, la 29,5%, în 1900, și la 31,6%, 
în 1910. Românii rezistau însă destul de bine, 
apărați în bună măsură și de identitatea lor reli- 
pioasă distinctă. La scara întregii Ungarii, pier- 
deri masive în favoarea elementului maghiar au 
avut germanii și slovacii. Procentul populaţiei 
românești în Transilvania s-a dovedit destul de 
stabil: 54,9% în 1880, 55% în 1900, 53,7% în 
1910 — o uşoară scădere spre sfârșit, însă doar 
relativă, fiindcă în cifre absolute numărul româ- 
nilor a crescut cu 145.000 de locuitori din 1900 
până în 1910. 

Uşor majoritari în ansamblu, românii dis- 
puneau de o majoritate mult mai consistentă în 
mediul rural, cei mai mulți dintre ei fiind țărani. 
Reversul medaliei era prezenţa foarte scăzută 
în oraşe. Maghiarii (socotindu-i printre ei și pe 
evrei) și germanii alcătuiau cea mai mare parte 
a populaţiei citadine (și, implicit, a categoriilor 
sociale „neţărănești“: aristocrația, burghezia, 
clasa de mijloc în genere, muncitorimea...). Ro- 
mânii îi depășeau doar în puţine orașe mici, cu 
câteva mii de locuitori (Orăștie, de exemplu). La 
Cluj, din 60.808 locuitori, maghiari erau 50.704, 
români — 7.562; la Târgu-Mureș, din 25.517, 
maghiari — 22.790, români — 1.717; la Timișoara, 
din 72.555, germani — 31.664, maghiari — 28.552, 
români — 7.566, la Arad, din 63.166, maghiari — 

46.085, români — 10.279; la Oradea, din 64.169, 
58.421 maghiari (mulţi dintre ei, evrei), ro- 
mâni — 3.604. Ceva mai bun procentul românilor 
la Sibiu (care era și sediul Mitropoliei ortodoxe): 
din 33.489 locuitori, 16.832 germani, 8.824 ro- 
mâni, 7.252 maghiari. Și, încă și mai bine, dar 
tot minoritari, sunt reprezentați la Brașov: din 
41.056 locuitori, 17.831 maghiari, 11.786 români, 
10.841 germani. 

În ceea ce privește Bucovina%, datele sunt 
incerte cu privire la raporturile demografice în 
momentul anexării ei de austrieci (1775). Punctul 
de vedere românesc este, firește, acela al unei 
majorități românești: 60% români, față de 33% 
ruteni, potrivit unei sinteze recente. Cert este 
că în perioada „austriacă“, din 1775 până la 1918, 
peisajul etnic s-a diversificat considerabil, în spe- 
cial prin așezarea în provincie a unui număr 
important de germani și evrei (şi maghiari, într-o 
proporţie mult mai mică). Pe de altă parte, 
numărul rutenilor l-a depășit pe cel al români- 
lor — de fapt, precizându-se două zone oarecum 
distincte: Bucovina de Nord, cu majoritate ru- 
teană (ucraineană), Bucovina de Sud, cu majo- 
ritate românească. La 1910, populaţia — socotită 


26. Constantin Ungureanu, Bucovina în perioada stă- 
pânirii austriece. Aspecte etnodemografice şi confesionale, 
1774-1918, Editura Civitas, Chişinău, 2003; anexe statis- 
tice, pp. 239-270. 

după limba de comunicare — se împărțea astfel: 
total — 794.929 de locuitori; ruteni — 305.101 
(38,4%); români — 273.254 (34,4%), germani — 
168.851 (21,2%)... Luând însă în considerare sta- 
tistica confesională, apare numărul de 102.919 
mozaici (12,9%), ceea ce înseamnă că cei mai 
mulți dintre vorbitorii de limbă germană erau 
evrei. Ca și în Transilvania, românii trăiau în 
majoritate la sate. La Cernăuţi, capitala provin- 
ciei, se înregistrau, în 1910, 85.458 de locuitori; 
41.360 (48,4%) dintre ei erau de limbă germană 
(evrei, cei mai mulți: 28.613, respectiv 32,8% din 
ansamblul locuitorilor); rutenii apar în număr de 
15.254 (17,8%), iar românii sunt 13.440 (15,7%), 
fiind depășiți chiar de polonezi — 14.893 (17,4%). 
Și la Suceava, vechea capitală a Moldovei, ger- 
mana (6.449 de vorbitori) ajunsese să fie mai 
bine reprezentată decât româna (3.667). Româ- 
nii erau majoritari în două orașe mai mici: Câm- 
pulung și Vatra Dornei. În total, din populaţia 
citadină de 161.664 de locuitori, românii atin- 
geau numărul de 34.676, puţin peste o cincime. 

Basarabia, în momentul anexării sale de către 
Imperiul Rus în 1812, avea o populaţie alcătuită 
în marea majoritate din români (moldoveni): 
86%. Colonizările și, îndeosebi începând din par- 
tea a doua a secolului al XIX-lea, acţiunea siste- 
matică de rusificare au modificat mult proporțiile. 
Recensământul din 1897 înregistra 1.936.012 

locuitori, dintre care doar 47,6% rămăseseră ro- 
mâni, alături de 19,6% ucraineni, 11,8% evrei 
și 8% ruși... Desigur, informaţiile furnizate de 
autoritățile rusești au stat întotdeauna sub un 
semn de întrebare. Reluând datele aceluiași 
recensământ, istoricii români au ajuns la un 
rezultat destul de diferit, partea populaţiei ro- 
mânești ridicându-se la 56%: o diferență de 
aproape 10 puncte și o majoritate absolută în 
locul uneia relative?”. E de presupus că destui 
români vor fi fost înregistrați ca ruși, cu sau fără 
acceptul lor; de altfel, pentru unii era valorizant 
să se declare ruși — cazul boierimii basarabene, 
în cea mai mare parte complet rusificată spre 
sfârșitul perioadei (până și Constantin Stere, un 
mare patriot român, care a trecut în România 
în 1892, mărturisea că în momentul acela abia 
vorbea românește). Însă nici metodologia „ro- 
mânească“ de a-i întoarce pe toţi, indiferent de 
opțiunea lor culturală, la etnia de origine nu 
este cea mai recomandabilă; un român rusificat 
(dacă e rusificat cu adevărat, nu doar în hârtiile 


27. Varianta „rusească“ a recensământului: Irina 
Livezeanu, Cultură şi naționalism în România Mare, 
1918-1930, Humanitas, București, 1998, pp. 111-112; va- 
rianta „românească“, la Ion Nistor, Istoria Basarabiei, 
ediţia a III-a, Cernăuţi, 1923, pp. 304-305. Comparaţie 
între cele două variante, la Ștefan Ciobanu, Basarabia. 
Populaţia, istoria, cultura, București, 1941 (nouă ediţie, 
Chișinău, 1998). 

funcționarilor) deja este rus, nu mai e român. 
Așa cum, invers, au devenit români o mulțime 
de balcanici stabiliți în România. În aceste con- 
diţii, când multe persoane nu mai au o identitate 
etnică și culturală „absolută“, e imposibil de decis 
asupra unor cifre exacte. Ceea ce se poate spune 
este că românii reprezentau, de departe, comu- 
nitatea cea mai numeroasă, supusă însă unei 
eroziuni accentuate, în principal prin rusificarea 
elitelor. Se mențineau mai bine la sate. Orașele 
erau de cultură rusească și cuprindeau de ase- 
menea un mare număr de evrei. La Chișinău — 
după datele aceluiași recensământ din 1897 — 
majoritatea populaţiei era împărțită între 45,9% 
evrei şi 27% ruși. 

Spaţiul „românesc“ din afara Regatului Româ- 
niei nu era, aşadar, românesc pur și simplu, ci 
doar majoritar românesc, românii depășind cu 
puţin jumătate din numărul total al locuitorilor, 
iar „ceilalți“, laolaltă, apropiindu-se și ei de ju- 
mătate. Se adăuga pecetea „străină“ pusă asupra 
românilor înșiși: elita basarabeană era rusificată, 
iar elita românească din Transilvania și Buco- 
vina, deși își menţținuse bine identitatea româ- 
nească, se pătrunsese totodată de spiritul Europei 
Centrale, deosebindu-se astfel, într-o măsură apre- 
ciabilă, de elita Vechiului Regat, cu rădăcinile 
ei balcanice și cu înclinarea pronunțată spre 
cultura franceză. 


Il 
România Mare 


Stat naţional unitar? — Recensământul din 
1930 —- Românizarea prin școală — Români și 
români — Spre o purificare etnică? 


Stat naţional unitar? 


LA 1918, ROMÂNIA își schimbă înfățișarea. Alipi- 
rea, pe rând, a Basarabiei, Bucovinei și Transil- 
vaniei îi sporește de peste două ori teritoriul și 
populaţia (de la 137.000 km? la 295.000 km, 
şi de la 7,235 de milioane de locuitori în 1912, 
la 18 milioane, înregistraţi în 1930). Aproape toți 
românii se află acum între hotarele aceluiași stat; 
alături de ei însă, şi un evantai foarte larg de 
minorități. Potrivit recensământului din 1930, 
românii etnici reprezentau 71,9% din populația 
întregii țări. Aproape trei locuitori din zece erau, 
așadar, „minoritari“. 

„Stat național unitar“: așa este definită țara 
în Constituţia adoptată în 1923, sintagmă care 
nu apărea în Constituţia din 1866 (cu modifi- 
cările ulterioare), deși Vechiul Regat era „mai 
național“, în sensul etnic românesc, decât Româ- 
nia Mare. S-ar zice că tocmai relativul deficit de 

omogenitate națională a îndemnat la folosirea 
unui termen menit să-l compenseze. 

În istoriografia românească, unde are încă în 
bună măsură curs ideea de secol XIX a unei isto- 
rii menite, mai presus de orice, să justifice drep- 
turile naționale, statul naţional unitar român 
pare ceva de la sine înțeles. Dacă până și Con- 
stituţia îl proclamă! Publicată sub egida Acade- 
miei Române, deci învestită teoretic cu cea mai 
mare autoritate științifică, recenta istorie a ro- 
mânilor caracterizează România Mare ca fiind „de 
fapt şi de drept, stat naţional unitar constituit din 
teritoriile locuite dintotdeauna de români“. 

Desigur, nu lipsesc argumentele de natură să 
susțină o asemenea formulare. În România Mare, 
românii sunt majoritari aproape peste tot (ex- 
ceptând totuși nordul și sudul Basarabiei, nor- 
dul Bucovinei, Cadrilaterul și „ţinutul secuiesc“ 
din Transilvania). Minorităţi sunt multe, dar 
limitate, fiecare, la o anume parte a ţării; liantul 
general îl reprezintă exclusiv populaţia româ- 
nească. În ceea ce privește structurile institu- 
ționale ale ţării, aici nu mai e nimic de discutat: 
România Mare preia filozofia centralizatoare a 
Vechiului Regat; nici vorbă de acceptarea indi- 
vidualităților regionale. 


1. Istoria românilor, vol. VIII (ed. Ioan Scurtu), Edi- 
tura Enciclopedică, București, 2003, p. 6. 

Aceste individualităţi există totuși, și ele sunt 
ușor de observat. Nu se poate anula printr-o tră- 
sătură de condei o întreagă evoluție istorică. Nici 
românii nu sunt identici, de la o regiune la alta. 
Iar minoritățile, foarte diverse, accentuează și 
mai tare diferențele. Provinciile alipite sunt mai 
puțin românești decât România privită în tota- 
litate. „Ceilalţi“ sunt între 40 și 50% în Tran- 
silvania şi Basarabia, depășind chiar pragul de 
50% în Bucovina și în Dobrogea (socotind și 
Cadrilaterul). Unele minorităţi au reprezentat 
până la 1918 elementul dominant (maghiarii în 
Transilvania, germanii în Bucovina, „rusofonii“ 
în Basarabia) și, chiar dacă în România Mare 
toți aceștia și-au pierdut primatul politic, au 
rămas în continuare mai bine situați în genere 
decât românii în plan economic și chiar cultural. 
De altfel, e caracteristic faptul că, până la sfâr- 
şitul perioadei, românii, majoritari în ansamblu, 
rămân minoritari în orașe. 

Discursul istoric „oficial“ continuă să insiste 
asupra atitudinii cu totul corecte pe care ar fi 
avut-o românii față de minoritari. Se poate citi 
tot în Istoria editată de Academia Română: „în 
general, oficialităţile române au adoptat o ati- 
tudine pozitivă faţă de minorități... Unele legi 


favorizau în mod vădit minorităţile“?. 


2. Ibidem, p. 60. 

Se poate constata, e drept, o anume mode- 
raţie în politica minoritară a României inter- 
belice, până spre sfârșitul anilor '30. Nici nu se 
putea altfel într-un stat construit pe principii 
liberale și democratice (chiar dacă imperfect 
aplicate). Se impunea și constatarea că minori- 
tăţile nu erau simple „anexe“, ele marcau puter- 
nic profilul etnic și cultural al regiunilor alipite. 
Românii câștigaseră bătălia numărului, însă 
aproape la limită. Minoritarii alcătuiau blocuri 
prea puternice, cu deosebire în mediul urban și 
în multe sectoare economice, pentru a putea fi 
dislocaţi cu ușurință. România mai era legată 
şi de „tratatul minorităților“ pe care îl semna- 
se — chiar dacă nu de bunăvoie — odată cu ansam- 
blul tratatelor de pace. 

Ar fi însă naiv să ne închipuim că prima 
grijă a „statului naţional unitar român“ ar fi 
fost protecţia minorităţilor. Am avea atunci de 
consemnat o nepotrivire curioasă cu însuși con- 
ceptul de „stat național“. Proiectul urmărit era, 
în primul și în primul rând, românizarea unei 
Românii care, în raport cu condiţia ideală a sta- 
tului național, număra prea mulți neromâni și 
se caracteriza, în plus, printr-o diversitate de in- 
fluenţe străine revărsate chiar asupra românilor 
din ţinuturile recent alipite. Erodarea minori- 
tăților și procesul de unificare culturală sunt fe- 

nomene care s-au produs pretutindeni în statele 
naţionale, fie prin aplicarea unei politici siste- 
matic îndreptate spre acest scop, fie pur și simplu 
în mod obiectiv, prin lenta, dar fatala dizolvare 
a minorităților în masa majoritară. Franța, în 
multe privinţe model avansat de democrație, a 
înghiţit cu totul minoritățile, transformându-i 
în francezi pe toți cetăţenii săi (majoritatea, în 
vremea Revoluţiei Franceze, nici nu vorbeau 
franțuzește). În Finlanda — altă democraţie mo- 
del —, suedeza, vorbită doar de câteva procente 
din populaţie, e a doua limbă oficială a țării (în 
logică finlandeză, maghiara ar putea fi limbă 
oficială în România), acest lăudabil comporta- 
ment democratic nu poate ascunde faptul că 
numărul vorbitorilor de suedeză a scăzut la ju- 
mătate pe parcursul ultimului secol. Națiunea 
macină minoritățile și tinde spre omogenizare; 
să nu fim ipocriți și să ne prefacem că doar în 
România lucrurile s-ar petrece altfel. 

Cel mai bun mijloc de a eluda problemele 
delicate este, evident, acela de a nu vorbi deloc 
despre ele. O masivă istorie a Transilvaniei a fost 
publicată recent la Cluj. Sunt trei volume: ulti- 
mul se oprește la 1918! O sinteză într-un volum 
lasă la prima vedere speranţa unei aduceri la 
zi, într-adevăr, un ultim capitol se intitulea- 
ză „Transilvania după 1920“. În fapt, sunt doar 


58 Cum s-a românizat România 


câteva pagini și vagi considerații aproape fără 
nici o legătură cu subiectul anunţată. Să înţe- 
legem că 1918 a însemnat pentru Transilvania 
„sfârşitul istoriei“? 


Recensământul din 1930 


SPRE DEOSEBIRE DE VECHIUL REGAT, unde cetățenii 
români nu apăreau împărțiți pe naționalități, iar 
„neromânii“ erau fie cetățeni străini, fie „fără 
protecție“, după 1918, în România Mare, locui- 
torii provinciilor alipite devin cetățeni români, 
de diverse naționalități, în vreme ce, în Regat, 
cei „fără protecţie“, evrei în bună măsură, capătă 
la rândul lor cetățenia română, cu condiția de 
a se fi născut în ţară (decretul-lege din 30 decem- 
brie 1918). 

O radiografie extrem de detaliată — sub toate 
aspectele — a României Mari e dată de recen- 
sământul din decembrie 1930, probabil cel mai 


3. Ioan-Aurel Pop, Thomas Năgler, Andrâs Magyari 
(coordonatori), Istoria Transilvaniei, 3 vol., Centrul de Stu- 
dii Transilvane, Cluj-Napoca, 2003-2008 (și în versiune 
engleză: The History of Transylvania); loan-Aurel Pop, loan 
Bolovan, Istoria Transilvaniei, Editura Eikon, Cluj-Na- 
poca, 2013. 

profesionist din câte s-au făcut vreodată în Ro- 
mânia (coordonat de renumitul statistician Sa- 
bin Manuilă)“. 

Populaţia totală: 18.057.000 de locuitori. Me- 
diul urban: 3.632.000. Mediul rural: 14.421.000. 
O primă constatare: România rămâne și în anii 
interbelici o ţară pronunţat agrară și rurală (80% 
din populație). 

Etnici români: 71,9%, în total. Oltenia e pro- 
vincia cea mai românească: 97,5%. Urmează 
Muntenia: 93,4%; orașele din Muntenia prezintă 
însă în continuare o notă cosmopolită, procentul 
românilor scăzând în mediul citadin la 82,3%. 
La București sunt 639.000 de locuitori; dintre 
ei, români etnici — 77%, evrei — 11%, maghiari — 
4%, germani — ceva mai mult de 2%. În Moldova, 
românii sunt 89,8%, însă în mediul urban doar 
10,8%, evreii reprezentând aici 23,1% (la Iași, din 
totalul de 103.000 de locuitori, românii sunt 61%, 
evreii — 34%). Dobrogea are o populație mult 
mai amestecată; românii sunt majoritari în ve- 
chea Dobroge românească, dar rămân, în ciuda 
colonizărilor, net minoritari în Cadrilater: pe 


4. Recensământul general al populației României din 
29 decembrie 1930, publicat de Sabin Manuilă, 9 vol., 
București, 1938-1941. Vezi și „Populația României“, în 
Enciclopedia României, vol. I, 1938, pp. 133-160. De ase- 
menea, Sabin Manuilă, Aspects demographiques de la 
Transylvanie, București, 1938, și La population de la Do- 
broudja, București, 1939. 

ansamblul regiunii, ponderea lor atinge 44,2%, 
fiind urmaţi de bulgari, cu 22,8%, și de turci, cu 
18,5%. 

În Transilvania (ansamblul teritoriului de 
„peste munţi“), românii se situează la 57,8%, un- 
gurii la 24,4%, germanii la 9,8%, evreii la 3,2% 
(potrivit subdiviziunilor regionale, în Transil- 
vania propriu-zisă sunt 57,6% români, 29,1% 
unguri, 7,9% germani, 2,4% evrei; în Banat, 
54,3% români, 10,4% unguri și 23,8% germani — 
de remarcat aici numărul mare de germani și, 
invers, prezența mai redusă a maghiarilor, iar 
în Crişana-Maramureș, românii sunt 60,7%, un- 
gurii 23,1%, germanii 4,8%, iar evreii 6,4%). 

Comparaţia -— firească — cu recensământul 
maghiar din 1910 trebuie să ţină seama de fap- 
tul că acesta a luat în considerare limba vorbită, 
spre deosebire de recensământul românesc la 
care ne referim, pentru care criteriul prim nu 
este limba, ci naționalitatea. Evreii, care figurau 
practic cu toţii la „maghiari“ (în sensul de vor- 
bitori de limbă maghiară), sunt înregistrați acum 
separat. Se adaugă și faptul că vreo 200.000 de 
maghiari părăsiseră Transilvania în urma unirii 
cu România. E dubla explicaţie a diminuării pro- 
centului „maghiar“ de la 31,6% la 24,4%. 

Faţă de 1910, sporul elementului românesc 
în populaţia urbană a Transilvaniei este sensi- 
bil: de la 17,6% în 1910, la 35% în 1930 — spor 

determinat, pe de o parte, de românizarea admi- 
nistrației și a diverselor instituţii, iar pe de altă 
parte de fenomenul firesc al migraţiei dinspre 
mediul rural, majoritar românesc, principala sur- 
să de alimentare a populaţiei citadine. Totuși, 
chiar și așa, după cum se vede, românii rămân 
încă minoritari în orașele transilvănene; pro- 
centul maghiarilor este în 1930 de 37,9%, al ger- 
manilor de 13,2%, al evreilor (în majoritate, tot 
de cultură maghiară) de 10,4%. Câteva exemple: 
Cluj — 100.844 de locuitori (47.689 maghiari, 
34.895 români, 13.062 evrei), Braşov — 59.232 
de locuitori (23.269 maghiari, 19.372 români, 
13.014 germani); Sibiu — 49.345 de locuitori 
(21.598 germani, 18.620 români, 6.521 maghiari); 
Timișoara — 91.580 de locuitori (27.807 germani, 
21.652 maghiari, 24.217 români, 7.171 evrei); 
Oradea — 82.687 de locuitori (42.630 maghiari, 
22.412 români, 14.764 evrei). 

Transilvania este nu numai multietnică, ci 
şi multiconfesională, deosebirile religioase ma- 
nifestându-se nu doar de la o etnie la alta, ci și 
în interiorul aceleiași etnii. Maghiarii sunt fie 
catolici, fie reformaţi, germanii, luterani (sașii) 
sau catolici (șvabii), românii, ortodocși sau greco- 
catolici. Transilvania propriu-zisă e singura 
provincie românească în care românii nu sunt 
majoritar ortodocși: 31,1% dintre ei aparțin Bise- 
ricii Greco-Catolice, iar 27,7% celei Ortodoxe. 

În Bucovina, românii au doar o majoritate 
relativă; bine și așa, s-ar zice, dat fiind că, îna- 
inte de Unire, majoritatea relativă o dețineau ru- 
tenii. Acum, la 1930, românii reprezintă 44,5%, 
rutenii 27,7%, evreii 10,8%, germanii 8,9%... 
Inversarea — cu diferențe sensibile — a raportului 
dintre români și ruteni ţine probabil mai mult 
de metodologia recensămintelor decât de evolu- 
țiile reale. La 1910, criteriul fiind limba de comu- 
nicare, s-au înregistrat și destui etnici români 
ca vorbitori de ucraineană; la 1930, dimpotrivă, 
mai multe persoane cu dublă identitate se vor 
fi declarat români. O oarecare neconcordanță se 
manifestă încă între etnie și limbă, în defavoarea 
românilor: dacă români etnici se declară 44,5%, 
vorbitori de română nu sunt decât 41,1%; rezultă 
că aproape o zecime dintre români continuau să 
se exprime de preferinţă în ucraineană. 

Ca în toate provinciile alipite, și în Bucovina, 
românii, în ciuda sporului înregistrat, rămâneau 
minoritari în mediul urban: doar 31,9% dintre 
orășeni. La Cernăuţi, din cei 112.427 de locuitori, 
români erau 30.367, germani — 16.359, ruteni — 
11.130, iar evrei (cei mai numeroși, în genere de 
cultură germană) — 42.592. 

În sfârșit, Basarabia: 56,2% români; ruși — 
12,3%; ucraineni — 11%; evrei — 7,2%; bulgari — 
5,7%; găgăuzi — 3,4%. Sunt și germani, în număr 
de 81.000 (2,8%), colonizați la scurt timp după 

anexarea rusească a Basarabiei în 18125. În me- 
diul urban, românii, tot minoritari: 31% (ruși — 
21,1%, evrei 26,8%). La Chișinău, din 114.896 
de locuitori, 48.456 români, 19.631 ruși, 41.065 
evrei. Limba rusă, ca limbă de comunicare și de 
cultură, depășea încă sensibil ponderea etnică 
a rușilor (31,6% în mediul urban, față de 30,1% 
pentru limba română). 

Integrarea minorităţilor în statul naţional s-a 
desfășurat anevoios și a fost destul de limitată. 
În această privinţă, lipsa de abilitate a autori- 
tăţilor românești s-a combinat cu refuzul multor 
minoritari, care s-au trezit de la o zi la alta într-o 
țară și în mijlocul unei culturi de care nu se sim- 
ţeau legaţi în nici un fel. În 1930, din totalul lo- 
cuitorilor „minoritari“, peste 50% nu ştiau încă 
românește. Procentul „neromânilor“ știutori de 
română cobora în judeţele Hotin și Cetatea Albă 
din Basarabia la 27%, respectiv 31%, iar în Tran- 
silvania la 14,4% în județul Ciuc și 13,2% în 
Odorhei. 

În principiu, într-un stat național, minorită- 
țile devin părți ale naţiunii respective, odată ce 
există o singură națiune. Cei mai mulți dintre 
minoritari însă — în orice caz cei din provinciile 
alipite — erau departe de a se simţi români, și 


5. Despre istoria germanilor din Basarabia: Ute 
Schmidt, Basarabia. Coloniștii germani de la Marea Nea- 
gră, Editura Cartier, Chișinău, 2014. 

nici românii nu-i considerau ca fiind români. 
Erau percepuți mai curând ca „străini“, iar fide- 
litatea lor față de statul român era pusă adesea 
sub semnul întrebării. O neîncredere reciprocă: 
şi dinspre români spre minoritari, și dinspre mi- 
noritari spre români. 

Peste toate, mulți români erau deranjați de 
faptul că, într-un stat proclamat naţional, cea 
mai mare parte a economiei se afla pe mâini 
„neromânești“. O statistică oficială din 1938 pre- 
zintă apartenența firmelor individuale comer- 
ciale și industriale. Din totalul de 229.042, erau 
românești 48,49%, în timp ce 31,14% aveau pro- 
prietari evrei, iar 20,37% aparțineau altormino- 
ritari. Muntenia și Oltenia (cu 76,95%, respectiv 
92,55%) erau singurele regiuni cu economie majo- 
ritar românească. În Moldova, românii dețineau 
40,65%, iar evreii 56,12%. Partea românească 
era în Basarabia de 17,61%, în Bucovina de 
14,65%, în Transilvania de 36,15%, în Banat de 
41,36%, în Crișana-Maramureș de 21,22%6. 

Să mai constatăm -— pentru a încheia defi- 
larea seriilor statistice —, în ciuda proiectului 
unificator, deosebirile accentuate de nivel cultu- 
ral între diversele părți ale țării. Ştiinţa de carte 
oferă un indicator interesant. Potrivit datelor din 
1930, sunt alfabetizaţi 57% dintre locuitorii Ro- 
mâniei (trecuţi de 7 ani): unul dintre ultimele 


6. Enciclopedia României, 1938, vol. IV, p. 360. 

locuri printre ţările europene. În interiorul aces- 
tui procentaj, deosebirile sunt însă mari de la o 
categorie la alta: 77,3% știutori de carte în me- 
diul urban, 51,3% în mediul rural; 69,2% dintre 
bărbaţi, 45,5% dintre femei, în ansamblu; 84,5% 
dintre bărbați și 70,3% dintre femei în mediul 
urban; 64,9% dintre bărbaţi și 38,7% dintre femei 
în mediul rural. În ceea ce privește repartiţia 
teritorială, se individualizează trei zone: Vechiul 
Regat, cu procente între 50% și 60% (Oltenia — 
49,5%; Muntenia — 57,6%; Moldova — 57%, Dobro- 
gea — 52,9%), Transilvania, sensibil deasupra, cu 
procente între 60% și 70% (Transilvania propriu- 
zisă — 68,3%; Banat — 72%; Crișana-Maramu- 
reş — 61,5%), ca și Bucovina (65,7%), și, în sfârșit, 
mult sub linie, Basarabia, cu numai 38,1%. De 
remarcat că în Transilvania sunt și cele mai mici 
diferenţe de ordin cultural între bărbați și femei, 
iar în Basarabia, dimpotrivă, cele mai accentuate. 
Recordul știutorilor de carte îl deține județul Bra- 
şov, cu 86,9%, urmat de județul Sibiu, cu 85,2%. 


Românizarea prin școală 


ȘCOALA E INSTRUMENTUL PRIM al oricărei cons- 
trucţii identitare: națiune sau minorități. De 
aceea, politica şcolară a României interbelice ofe- 
ră cea mai bună ilustrare a drepturilor acordate 

diverselor naționalități, dar și a limitelor aces- 
tora, ca și a strategiilor guvernamentale de a 
retrage cu o mână ceea ce se acordase cu cealaltă. 

La nivel universitar, rezolvarea a fost simplă 
şi radicală. Cele două universități neromânești, 
Universitatea maghiară din Cluj și Universita- 
tea germană din Cernăuţi, au fost imediat româ- 
nizate. În România Mare, întregul învățământ 
universitar s-a făcut în limba română, cu un corp 
profesoral alcătuit, cu foarte puţine excepţii, doar 
din români etnici. Studenţii sunt, desigur, de 
toate naționalităţile, dar și în această privință 
se iau măsuri în anii '30 pentru restrângerea 
efectivelor universitare, cu favorizarea etnicilor 
români (un număr fix de locuri, examene de ad- 
mitere pretinzând și buna cunoaștere a limbii 
române). Fapt este că ponderea studenţilor mino- 
ritari scade constant pe parcursul respectivului 
deceniu. Sub acest aspect, evreii reprezentau 
„marea problemă“. În anul universitar 1933/1934, 
deși deja în scădere, dădeau încă 14% din numă- 
rul total al studenţilor (față de 4% cât reprezen- 
tau în populaţia țării, dar corespunzător ponderii 
lor, de 13,6%, în populaţia urbană). În 1937/1938, 
numărul studenților evrei scăzuse la 8%. Ma- 
ghiarii în universități sunt 3,5% în 1933/1934 
şi sub 3% în 1937/1938 (de raportat la proporţia 
populației maghiare de 7,9%), iar germanii (4,1% 
din populaţie) scad în aceeași perioadă de la 1,9% 

la 1,6%, ceea ce înseamnă că și unii, și ceilalți 
ajunseseră să-și formeze elitele într-o anumită 
măsură în afara României”. 

În schimb, în învățământul preuniversitar de 
stat, atât primar, cât și secundar, au existat școli, 
respectiv secţii, cu limbi de predare ale diver- 
selor minorități. Școli primare de acest gen au 
fost multe, acolo unde prezența semnificativă a 
populaţiei minoritare o pretindea. Însă mult mai 
puţine gimnazii și licee. În primii ani după 1918, 
intenţia părea a fi ca fiecare naţionalitate să-și 
aibă propriile școli medii susținute de stat. La 
Cernăuţi, de pildă, şcolile s-au împărțit după 
naționalități: Liceul nr. 1 (și alte două școli) pen- 
tru români, Liceul nr. 2 pentru germani, Liceul 
nr. 3 pentru evrei, Liceul nr. 4 pentru ruteni, 
Liceul nr. 5 pentru polonezi (plus alte două școli 
pentru toate naționalităţile). În câţiva ani, din- 
tr-un motiv sau altul, liceul polonez a dispărut, 
iar celelalte s-au românizat, rămânând cu pro- 
pria limbă de predare doar liceul german. În 
Basarabia, românizarea a fost aproape completă; 
rusa a dispărut ca limbă de predare; a mai rămas 
o școală medie germană la Sărata („capitala“ 
comunității germane basarabene, alcătuită din 
80-90.000 de persoane). În Transilvania, inițial, 


7. Date extrase din Anuarul statistic al României, 1939 
şi 1940, „Studenţii înscriși în universităţi și școli speciale 
după neam în anii 1933/34—1937/38“, pp. 292-293. 

au fost mai multe gimnazii, licee sau secții cu 
limba de predare maghiară ori germană. S-au 
împuţinat însă de-a lungul anilor. Constantin 
Kirițescu, directorul învățământului secundar, 
constata în 1925: „Tendinţa elevilor maghiari 
este sau de a frecventa școalele confesionale ma- 
ghiare, sau, în cazul când se înscriu la liceul de 
stat, să frecventeze secţia română. Din această 
cauză, secțiunile maghiare sunt incomplete și 
pe cale de dispariţie. Astăzi există secțiune ma- 
ghiară completă la Liceul Em. Gojdu din Ora- 
dea-Mare și secțiuni necomplete la liceele din: 
Arad, Petroșani, Salonta, Gheorgheni, Târgu- 
Mureș, Turda, Satu Mare, Sighet, Careii Mari“. 
Într-o anchetă din 1938 mai figurează (printre 
liceele de băieţi) ca unități distincte doar liceul 
german din Timișoara și secția maghiară de la 
Liceul „Gojdu“ din Oradea”. 

Maghiarii și germanii preferau, într-adevăr, 
să frecventeze propriile școli particulare (confe- 
sionale), chiar dacă întreţinerea lor presupunea 
un efort financiar suplimentar, și pentru comu- 
nităţi, și pentru familii. Încă o dovadă de nein- 
tegrare: socoteau școala românească drept prea 


8. Anuarul învățământului secundar din România pe 
anul 1924-1925, București, 1925; „Introducere“ de Con- 
stantin Kirițescu, pp. VI-XV. 

9. Arhivele Naţionale ale României, Ministerul Edu- 
cației Naţionale, 581/1938, vol. I-III. 

românească, chiar acolo unde se preda în ma- 
ghiară sau germană (dar, pe lângă limba și lite- 
ratura română, geografia, istoria românilor și 
educația civică se învățau de asemenea în româ- 
nește și, firește, într-un spirit mai românesc decât 
în școlile confesionale). În şcolile primare de stat, 
apar înscriși 87.110 elevi de etnie maghiară în 
1930/1931 și 112.760 în 1937/1938; în şcolile 
primare particulare, numărul lor, în anii respec- 
tivi, era de 74.037, respectiv 57.473. Germanii, 
în școlile primare de stat, 54.088 în 1930/1931, 
54.036 în 1937/1938; în școlile primare particu- 
lare, 42.587, respectiv 42.388. Cum se vede, cei 
mai mulți dintre minoritari frecventează școlile 
primare de stat. Raportul se inversează însă la 
nivelul învăţământului secundar. La școlile se- 
cundare ale statului sunt înscriși 3.645 de ma- 
ghiari în 1930/1931 și 4.655 în 1937/1938; la 
şcolile secundare particulare numărul lor este 
de '7.609, respectiv 8.151. Germani sunt la școlile 
statului, în aceiași ani, 2.614, respectiv 3.683, 
iar la şcolile particulare, 4.433, respectiv 6.317 
(dintre celelalte minorități, ucrainenii și rușii nu 
dispun de un sistem propriu de învățământ par- 
ticular, puţinele școli „neromânești“ din Buco- 
vina și Basarabia sunt cele germane și, în câteva 
cazuri, evreiești)!0. Cum se vede, „statul național 


10. Anuarul statistic al României, 1939 şi 1940. Vezi și 
Gid6 Attila, School Market and the Educational Institutions 

unitar“ nu reușea să se manifeste pe deplin în 
materie de învățământ. 

O decizie care a stârnit nemulțumiri a fost 
aceea de a nu permite înscrierea la școli sau 
secții minoritare decât a celor care aparțineau 
în mod incontestabil minorităţii respective. Mă- 
sura viza, evident, spargerea monopolului cul- 
tural al etniilor cândva dominante, ale căror 
limbă și cultură depășeau perimetrul propriei 
naționalități. Evreii, de pildă, se maghiarizaseră 
în Transilvania și se germanizaseră în Bucovina. 
Acum nu se mai puteau înscrie la o școală un- 
gurească, fiindcă erau evrei, nu unguri. La Li- 
ceul „Gojdu“ din Oradea, de pildă, toți elevii evrei 
apar înscriși la secția română, deși exista o secție 
maghiară, iar ei proveneau cu toţii din familii 
de cultură maghiară. Și germanii (şvabii) biho- 
reni și sătmăreni, în parte maghiarizați, au fost 
ajutaţi să se „regermanizeze“; după ce trecuseră 
de la școala germană la școala maghiară, au re- 
venit acum la școala germană. Formularea me- 
morabilă îi aparţine lui Valeriu Braniște: „Noi 
nu vrem să românizăm pe șvabi, ci vrem să-i 
germanizăm“l!. Evident, se considera că şi ro- 


in Transylvania, Partium and Banat between 1919 and 
1948, Institutul pentru Studierea Problemelor Minori- 
tăților Naţionale, Cluj-Napoca, 2011. 

11. Francisc Krâuter, „Germanii din Banat“, în Tran- 
silvania, Banatul, Crişana, Maramureşul, 1918-1928, 
vol. I, Cultura Naţională, București, 1929, p. 646. 

mânii maghiarizați trebuiau să redevină români. 
Uneori decizia fiind luată, simplu, pe baza nu- 
melui. Un nume de factură românească părea 
a fi suficient pentru a-i interzice cuiva să se în- 
scrie la o școală ungurească !?. Într-adevăr, o 
bună parte dintre unguri aveau diverse alte ori- 
gini, mai apropiate sau mai îndepărtate, ceea ce 
nu-i împiedica însă de a fi devenit totuși unguri; 
în mod corect, s-ar fi cuvenit ca fiecare individ 
să aibă dreptul de a decide în privinţa propriei 
identități. 

Expresia deplină a politicii centralizatoare și 
uniformizatoare este atinsă de fiecare dată sub 
guvernările liberale. În fond și Constituţia din 
1923, cu sintagma „stat naţional unitar“, este 
opera Partidului Naţional Liberal. În materie de 
învăţământ, rolul pe care îl jucase Spiru Haret, 
înaintea Primului Război Mondial, îl are acum 
Constantin Angelescu, ministru al instrucţiunii 
publice în toate guvernele liberale, din 1918 și 
până în 1937. 

Iată o circulară, de-a dreptul senzaţională, a 
Ministerului Instrucțiunii Publice adresată, în 


12. Alexandru Pteancu, „Învăţământul particular și 
minoritar din Transilvania“, în Transilvania, Banatul, 
Crişana, Maramureșul, 1918-1928, ed. cit., vol. II, p. 1123: 
„alături de limba maternă și de religie, numele este un 
foarte preţios document pentru stabilirea originii, mai 
cu seamă când acest nume e străin, și când se știe că în 


era maghiară, mulți străini au adoptat nume ungurești“. 

februarie 1923, tuturor școlilor de stat din Basa- 
rabia. Se arată aici că, în cei patru ani trecuți 
de la Unire, învățătorii și profesorii au avut timp 
suficient să înveţe limba română, beneficiind și 
de cursuri de vară organizate în acest scop. În 
consecință, „nici un învățător, institutor, profesor 
şi maestru de orice categorie nu va mai putea 
să se folosească de limba rusă, ci numai de limba 
română în predarea lecţiunilor, în conversaţie 
cu elevii, în cancelarie și în tot cuprinsul școlii. 
Se va mai putea discuta în limba rusă doar cu 
părinții elevilor, și asta strict în cazul când aceș- 
tia nu cunosc limba română“. Se specifica în în- 
cheiere că „orice abatere de la această dispoziție 
va fi aspru pedepsită“15. 

În Transilvania cu greu s-ar fi putut merge 
atât de departe. Basarabia părea însă potrivită 
ca teren de încercare! 

În fapt, pe teren, situaţia era ceva mai compli- 
cată decât în circularele ministerului. Chiar mai 
târziu, pe la mijlocul anilor '30, numeroase ra- 
poarte pun în evidenţă situaţii contradictorii. 
Sunt învățători, în Transilvania sau Basarabia, 
care au învățat bine românește, alţii însă n-au 
învățat mai deloc, iar elevii lor așijderea. „Învă- 
țământul primar de stat din judeţul Odorhei — 


13. Arhivele Naţionale ale României, Ministerul Cul- 
telor și Instrucțiunii Publice, 232/1923, f. 32. 

se arată într-un asemenea raport, adresat mi- 
nistrului — se găseşte în mâinile învăţătorilor 
maghiari, care formează majoritatea absolută 
a membrilor corpului didactic primar“ și „conti- 
nuă opera de maghiarizare“!“. Se întocmesc liste 
după liste cu învățătorii care nu știu bine româ- 
nește și care, în consecință, urmează a da noi 
examene. Uneori rapoartele se bat cap în cap; 
greu de spus în ce măsură reflectă strict starea 
lucrurilor, sau dacă intervine aici şi gradul dife- 
rit de exigenţă al inspectorilor. Astfel, în judeţele 
Orhei și Soroca nu sunt învățători care să nu 
cunoască limba română, în schimb sunt mulți 
în această situație în Ismail și Cahul (liste cu 
49 de învățători dintr-un județ și 10 din celă- 
lalt)!5; cum vor fi aplicat aceștia din urmă fai- 
moasa circulară din 1923? 

Bilanțul românizării prin școală (și al ro- 
mânizării în general), întocmit în august 1935 
de Ministerul Instrucțiunii Publice, exprimă o 
totală dezamăgire!f. Nu s-a făcut suficient, situa- 
ţia s-a schimbat prea puţin și — culmea nereuși- 
tei — sunt zone în care continuă deznaţionalizarea 
românilor, în loc să se manifeste fenomenul in- 
vers: populaţia „continuă a se înstrăina, cu toată 


14. Ibidem, 249/1934, f. 29. î 

15. Ibidem, 90/1934, ff. 221-223. 

16. Biblioteca Academiei Române, manuscrise, arh. 
Constantin Angelescu, Il ms. 8. 

munca depusă în cei 16 ani de la unire“. Accen- 
tul e pus pe Transilvania, cu specificarea că „Mi- 
nisterul Instrucțiunii are aceeași preocupare 
şi față de regiunile deznaţionalizate din Buco- 
vina, Basarabia și Dobrogea ca faţă de regiunile 
din Transilvania“. Și plouă cu exemple de ro- 
mâni deznaționalizaţi, comunităţi întregi (în 
judeţul Mureș, 87 de localităţi cu asemenea fa- 
milii, dintre care 16 cu peste 50 de familii; în 
judeţul Odorhei, 148 de localităţi, dintre care 
46 cu peste 50 de familii — și așa mai departe). 
„Deznaţionalizaţii“ sunt și ei împărţiţi în două 
categorii: unii şi-au uitat limba, dar sunt con- 
știenţi de originea lor și aparțin în continuare 
uneia dintre confesiunile românești (ortodoxă 
sau greco-catolică), alții nu mai au conștiința ori- 
ginii și ţin de Biserica ungurească (am zice, în 
altă logică decât cea a raportului din 1935, că 
aceștia sunt până la urmă maghiari pur și sim- 
plu!). Ministerul se gândește și la un program 
de acţiune: noi școli primare și noi biserici româ- 
nești, mai ales în secuime, numirea de „români 
deznaționalizați“ în posturi administrative, colo- 
nizări, aducerea din alte regiuni a unor comer- 
cianți și industriași români... Până una-alta, se 
organizează o consfătuire pe această temă, la 
Casa Şcoalelor, pe data de 19 noiembrie 1935. 
Printre participanţi, Sabin Manuilă, directorul 
Institutului Central de Statistică, remarcabil 

profesionist, dar şi naţionalist ardelean. Sunt 
două regiuni și două probleme distincte, spune 
el: graniţa de vest și secuimea. Abordările tre- 
buie să fie diferite. „Problema Graniţei de Vest 
este purificarea acestei granițe pe o zonă de 100 
km, și nu se poate face decât prin extirparea ele- 
mentului unguresc.“ Va trebui colonizată zona, 
chiar prin schimb de populaţie, aducând români 
din Ungaria. Sună crud și, cel puţin din perspec- 
tiva actuală (știind unde aveau să ducă ase- 
menea îndemnuri), foarte îngrijorător: purificare, 
extirpare... Pe de altă parte, continuă Manuilă, 
„atitudinea față de secui să fie mai conciliantă, 
căci va aduce, după cum e firea acestora, mai 
înclinată spre ce-i românesc, o asimilare trep- 
tată, cu asentimentul lor. Nu trebuie o politică 
de agresiune, ci de asimilare pacifică“. Oricum, 
extirpare sau asimilare, maghiarii urmau să 
dispară. Să ţinem seama, desigur, de distanța 
de la vorbe la fapte; lucrurile, în ceea ce-i pri- 
veşte pe unguri, n-aveau să se petreacă așa. 
Deocamdată, concludent era eșecul politicii de 
românizare. 

Referitor la secui, se dezvoltă în anii respec- 
tivi o întreagă mitologie. Mulţi dintre ei, poate 
cei mai mulți, n-ar fi de fapt secui, ci, la ori- 
gine, români, așadar români „secuizați“. Însuși 
N. lorga, cu autoritatea sa, susține asemenea 
teză (Începuturile şi motivele deznaţionalizării 
în secuime, 1936). E o întreagă bibliografie pe 

această temă, ca specialist în chestiune afirmân- 
du-se G. Popa-Lisseanu, mai cunoscut altmin- 
teri ca editoral unei colecţii de izvoare medievale 
privitoare la istoria românilor; sub titlul Ori- 
ginea secuilor şi secuizarea românilor, înşiră tot 
felul de dovezi, apelând până și la „analiza sân- 
gelui“. O abordare similară se constată și în 
cazul rutenilor bucovineni, văzuți și ei, într-o 
anumită măsură, ca „români rutenizaţi“. 

Și presa e un bun indicator al ponderii și 
persistenţei culturilor minoritare. În 1920 sunt 
consemnate în Transilvania 82 de ziare și reviste 
publicate în limba maghiară, 50 românești și 36 
germane. În 1929, presa românească trecuse pe 
primul loc, cu 236 de titluri, dar se înmulțiseră 
şi publicaţiile maghiare și germane: 189, respec- 
tiv 70.1! 

' E lesne de observat că minoritățile nu erau 
privite toate la fel. În Transilvania, evident, un- 
gurii apăreau ca adversari. Mult mai bine văzuți 
erau germanii, fiindu-le iertată vechea aroganță 
(multă vreme, românii fuseseră ţinuţi în afara 
zidurilor orașelor săsești), în virtutea unui recu- 
noscut rol civilizator și a poziţiei lor ca element 
de echilibru între români și maghiari. Și ger- 


17. Anuarul general al României Mari, 1920-1921, 
vol. I; Emanoil Bucuţa, „Statistica publicaţiilor periodice 
din Transilvania“, în Transilvania, Banatul, Crişana, 
Maramureşul, 1918-1928, ed. cit., vol. Il, pp.1291-1304; 
Gid6 Attila, ed. cit., p. 13. 

manii din Bucovina și Basarabia aveau o ima- 
gine mai bună decât rușii și rutenii (ceea ce am 
observat și în politica școlară, mai îngăduitoare 
față de germani, deși și aceștia ajung să se plân- 
gă de românizarea treptată a şcolilor). În Dobro- 
gea, mai ales în Cadrilater, principalii concurenți 
rămâneau bulgarii; turcii, dimpotrivă, erau mai 
curând simpatizaţi, reprezentând și ei un factor 
de echilibru, în lipsa căruia Cadrilaterul ar fi 
ajuns să aibă o majoritate bulgărească. 

Evreii înfățișează un caz aparte. Li se impu- 
ta — dinspre opinia naționalistă — acapararea 
unei bune părți din economia românească. Se 
adaugă la aceasta și crescânda lor influenţă ideo- 
logică. Spre deosebire de celelalte mari grupuri 
minoritare, insuficient integrate în ansamblul 
societății românești, li se putea „reproșa“, dim- 
potrivă, o prea accentuată integrare (cel puțin 
celor din Regat). Se exprimau românește, se 
adresau în chip firesc compatrioților români și 
deveniseră importanţi formatori de opinie, con- 
trolând o parte semnificativă a presei (grupul 
Adevărul-Dimineaţa). Dacă, în elita intelectu- 
ală de obârşie românească, balanţa înclina spre 
dreapta naționalistă, intelectualii evrei, în majo- 
ritatea lor, se situau pe poziţii de stânga, inclusiv 
comuniste, și promovau o cultură cosmopolită. 
Ar fi reprezentat astfel un ferment de disoluţie 
în societatea românească. Se- anunțau, pentru 
ei, vremuri grele. 

Români și români 


SE TRECE REPEDE în istoriografia românească 
peste distincţiile regionale; o persistentă mitolo- 
pie a „unităţii“ încă își spune cuvântul, în bună 
măsură. E un fel de superstiție: să nu fragmen- 
tăm România, nici măcar vorbind despre tre- 
cut! La 1918, deosebirile erau considerabile, nu 
numai între români și minoritari, ci și între ro- 
mâni și români. S-ar putea spune că un anume 
gen de „românizare“ s-a aplicat și asupra româ- 
nilor din ținuturile alipite, în scopul de a-i alinia 
la profilul definit de Vechiul Regat!%. Într-adevăr, 


18. Dificultatea integrării provinciilor recent alipite 
în România Mare este o problematică tratată de regulă 
în afara României! Pentru ansamblul problemei: Irina 
Livezeanu, Cultură și naționalism în România Mare, 
1918-1930, Humanitas, București, 1998 (ediția ameri- 
cană cu titlu mai explicit: Regionalism, Nation Building 
and Ethnic Struggle, 1918-1930, Cornell University Press, 
1995). Pentru Basarabia: Alberto Basciani, La difficile 
unione. La Bessarabia e la Grande Romania, 1918-1940, 
Aracne, Roma, 2005 (ediţia a II-a, 2007). Pentru Bu- 
covina: Mariana Hausleitner, Die Rumânisierung der 
Bukowina. Die Durchsetzung des nationalstaatlichen 
Anspruchs Grossrumăniens, 1918-1944, R. Oldenbourg 
Verlag, Miinchen, 2001. Pentru Transilvania: Florian 
Kiihrer-Wielach, Siebenbiirgen ohne Siebenbiirger? Zen- 
tralstaatliche Integration und politischer Regionalismus 
nach dem Ersten Weltkrieg, De Gruyter Oldenbourg, 
Miinchen, 2014. 

intelectualii români din Basarabia erau în bună 
măsură rusificaţi; iar transilvănenii, în ceea ce-i 
privește, chiar dacă își păstraseră nealterată 
identitatea românească, se simțeau mai aproape 
de spiritul Europei Centrale decât de „balca- 
nismul“ de pe celălalt versant al Carpaţilor. Uni- 
rea o doriseră cu toţii, dar nu doriseră cu toţii 
același fel de Românie. Sperau să beneficieze, cel 
puţin până la mai accentuata armonizare insti- 
tuţională și culturală, dacă nu de o autonomie 
extinsă, măcar de un grad semnificativ de des- 
centralizare administrativă. Considerau, de ase- 
menea, de un bun-simț politic elementar ca 
deciziile privitoare la noua organizare a țării să 
fie luate și cu participarea lor. Or, n-a fost deloc 
așa. În Basarabia, Sfatul Ţării și-a încetat exis- 
tența în noiembrie 1918, și astfel s-a încheiat 
scurta perioadă de autonomie a provinciei. În apri- 
lie 1920, guvernul Averescu a dizolvat Consiliul 
Dirigent al Transilvaniei, pe neașteptate și fără 
vreo justificare; cu asta, „autoconducerea“ tran- 
silvană a luat sfârșit. În 1923, noua Constituţie 
a fost votată de un parlament liberal, fără să 
aibă vreun cuvânt de spus celelalte partide, in- 
clusiv cele „regionale“. Numeroși „regăţeni“, nu 
întotdeauna printre cei mai competenţi și mai 
onești, au trecut în noile provincii, în diverse in- 
stituţii ale statului: o administrație româneas- 
că nu tocmai de natură să entuziasmeze! 
Iată două documente semnificative: 

La șase ani după Unire (așadar, în 1924), 
un grup de senatori și deputaţi, reprezentând 
majoritatea aleşilor basarabeni, reuniți în jurul 
lui Pantelimon Halippa, redactează un memoriu 
de o severitate impresionantă, scopul urmărit 
fiind acela de a semnala „situația disperată a 
provinciei“!%. E denunţat un „regim opresiv și 
împila tor“, caracterizat prin arbitrar și teroare. 
„De șase ani, Basarabia este cârmuită într-un 
fel în care nu mai pot fi cârmuite astăzi nici colo- 
niile negre din Africa.“ Concluzia: „Regimul actual 
din Basarabia nu mai poate dăinui, Basarabia 
nu mai poate, nu mai dorește să-l tolereze“. 

Este demersul unor patrioți români, nicide- 
cum al unor adversari ai României. Contextul 
politic nu e, desigur, indiferent. Este perioada 
în care oamenii politici din opoziție se întreceau 
în a denunța „tirania“ liberalilor aflaţi la putere. 
Dar, dincolo de ceea ce poate fi o notă de conjunc- 
tură sau de exagerare, se află indubitabil și rea- 
litatea unei administrații nu prea competente 
şi destul de abuzive. Basarabia a fost tratată cu 
o supărătoare lipsă de consideraţie față de pro- 
vincia aflată efectiv pe cea mai de jos treaptă 
socială și culturală dintre toate provinciile Româ- 
niei (și unde mai putea fi invocată și primejdia 
bolșevică, de altfel cât se poate de reală, date 


19. Arhivele Naţionale ale României, Fond Panteli- 
mon Halippa, dosar 116. 

fiind proximitatea Uniunii Sovietice și revendi- 
cările teritoriale ale acesteia). 

Al doilea document este Memorandul româ- 
nilor din Transilvania (Ardeal, Banat, Crişana, 
Satu-Mare, Maramureș) prezentat M.S. Regelui 
Carol II în 15 decembrie 1938%. Semnatari: Iuliu 
Maniu, alături de 50 de membri marcanți, toți 
ardeleni și bănăţeni, ai Partidului Naţional Ţără- 
nesc. Ţinta primă a memoriului e dictatura re- 
gală, supusă unei critici severe. Partea a doua 
se concentrează însă asupra Transilvaniei, de- 
nunțând modul în care a fost tratată într-o 
Românie excesiv de centralizată (plângerile și 
acuzele fiind detaliate într-o anexă de „Reflecţi- 
uni și note explicative“). După dizolvarea Consi- 
liului Dirigent, guvernele care s-au succedat „au 
umplut funcțiunile politice și administrative cu 
elemente străine de împrejurările locale și de 
cetățenii acestor ţinuturi... Metodele de exploa- 
tare fără scrupul, o goană neastâmpărată după 
îmbogățire a sateliților, întovărășită de imorali- 
tate și corupțiune sfidătoare, au rănit sentimentul 


20. Textul Memorandului şi al anexei sale explica- 
tive (alături de alte documente lămuritoare), în Arhiva Con- 
siliului Naţional pentru Studierea Arhivelor Securităţii, 
Fond Consiliul Securităţii Statului, D 006912, ff. 212-217, 
221-271 și 283-303. Documentul a fost publicat în 2001 
de Sabin Gherman, sub titlul: Iuliu Maniu, Patria de lux. 
Memorandul românilor din Transilvania... 

public al provinciei, odinioară sub raportul mo- 
ral sănătoasă până la austeritate. Cu scurta 
întrerupere a guvernărilor național-țărăniste, 
Ardealul și Banatul au fost aruncate într-o atmo- 
sferă cu totul contrară concepţiei lor de viață“. 

O urmare a acestor stări de lucruri ar fi fost 
declinul economic care i-a afectat îndeosebi pe 
români. „Am slăbit elementul românesc și l-am 
întărit pe cel minoritar, mai având și ponosul 
că l-am persecutat.“ O discriminare — de pro- 
porții — în privința ocupării funcţiilor publice 
este ilustrată prin cifre: „ardelenii și bănăţenii 
sunt nesocotiți în mod sistematic, nu numai în 
ce priveşte întreg teritoriul țării, ci chiar pe te- 
ritoriul provinciilor“. Exemple nenumărate: la 
Înalta Curte de Casaţie și Justiţie, din 94 de ma- 
gistraţi, doar 9 ardeleni și bănățeni; la Consiliul 
Legislativ, 4 din 36; în corpul diplomatic, 18 din 
197, la Ministerul de Finanţe, doar 6 din 137 de 
funcționari... și așa mai departe. Dar chiar în 
Transilvania și Banat sunt numai 278 de magis- 
traţi originari din ţinuturile respective, în timp 
ce 439 sunt veniţi din Vechiul Regat. Aceeași im- 
presie de „colonizare“ ca în Basarabia, chiar dacă 
mai puțin acută decât acolo. 

Dictatura regală e acuzată de a fi mers încă 
mai departe în ceea ce privește centralizarea. 
„Ardealul și Banatul au primit înfățișarea de 
ținuturi sub ocupație.“ „Astăzi întreg personalul 

instituțiilor centrale din București care lucrea- 
ză în Ardeal și Banat este recrutat din Vechiul 
Regat“, inclusiv cei 23 de colonei, numiţi prefecți 
ai judeţelor. 

Iarăși trebuie luat în seamă și contextul. Ne 
aflăm în 1938, atunci când luliu Maniu și adep- 
ţii lui se simt îndepărtați de pe scena politică 
şi marginalizați. O oarecare exagerare a „ne- 
dreptăţilor“ poate fi avută în vedere. Rămâne to- 
tuși esențialul. Nici Transilvania, nici Basarabia 
(aceasta din urmă într-o și mai mare măsură) 
n-au fost tratate „la egalitate“ cu Vechiul Regat. 

Să mai spunem că regele a refuzat să-i pri- 
mească pe „memorandiști“ (tot așa cum împă- 
ratul Franz Joseph refuzase să-i primească pe 
memorandiștii din 1892)? 

Dacă vrem o verificare și din alte surse, nu 
lipsesc textele care oferă o perspectivă similară. 
Până şi un ardelean liberal (specie ceva mai rară), 
ca Emil Dandea, deputat și primar la Târgu-Mu- 
reș, se disociază de propriul partid, aflat încă la 
putere, atunci când, în toamna anului 1928, înfă- 
țișează „nemulțumirile Ardealului“, într-un dis- 
curs rostit în Camera Deputaţilor?!. Şi Dandea, 


21. „Nemulțumirile Ardealului și chestiunea minori- 
tară“, discurs rostit de Emil Dandea în Camera Depu- 
taților (31 octombrie și 1 noiembrie 1928), în volumul Un 
om pentru Târgu- Mureş: Emil A. Dandea, Fundaţia Cul- 
turală „Vasile Netea“, Târgu-Mureș, 1995. 

ca mai târziu Maniu, denunță „invazia“ de per- 
soane de nu prea bună calitate venite din Regat: 
„ca să primim slabi ofițeri sau funcţionari în re- 
tragere, ori persoane expulzate din politică sau 
din funcțiile de prin alte părți, aceasta nu ne 
convine“. Din exemplele pe care le dă, privitoare 
la judeţul Mureș, ar rezulta, paradoxal, că mi- 
noritarii erau până la urmă mai bine protejaţi, 
prin însăși condiţia lor recunoscută de minori- 
tari, decât românii transilvăneni, cărora, ca ro- 
mâni, li se preferau adesea românii din Regat; 
astfel, din 41 de magistrați și procurori din județ, 
23 erau din Vechiul Regat, 11 minoritari și numai 
7 români ardeleni... 

Alcătuită din bucăţi disparate, România a fost 
supusă unui proces de omogenizare, tocmai în 
vederea sudării părţilor ei componente. Tensiu- 
nile deveneau astfel inevitabile între centrul 
„centralizator“ şi provinciile dornice să-și păstre- 
ze identitatea, în interiorul unității românești. 
Teama „centrului“ că regionalismul ar putea ge- 
nera separatism nu s-a dovedit însă întemeiată. 
Nu deficitul de unitate, ci intervenţiile din afară 
au condus la pierderile teritoriale din anul 1940. 

Spre o purificare etnică? 


LA CAPĂTUL PERIOADEI INTERBELICE — așadar, după 
două decenii de la crearea României Mari — sen- 
timentul românilor, cel puţin al naționaliștilor, 
care își făceau griji pe această temă, este acela 
al unui eșec al politicii de românizare. Minori- 
tățile nu pierduseră prea mult din ponderea lor 
inițială. Rămâneau majoritare în orașele ţinu- 
turilor alipite și continuau să deţină o bună parte 
din bogăţia naţională. Unii le vedeau chiar ca 
fiind în plin avânt. Responsabilii României sunt 
de-a dreptul orbi, atrăgea atenţia Mircea Eliade. 
Chiar nu observă cum sârbii se consolidează în 
Banat, ungurii în Transilvania, ucrainenii în Bu- 
covina și Basarabia, bulgarii în Dobrogea și evreii 
într-o bună parte a țării?” Adevărat sau mai 
puțin adevărat, ceea ce contează în raporturile 
interetnice este până la urmă mai puţin realita- 
tea, cât percepţia. 

Odată cu ascensiunea ideologiilor naţionaliste 
şi a regimurilor totalitare (a nazismului în mod 
deosebit), concepţia etnicistă a naţiunii capătă 
avânt într-o bună parte a Europei. Se manifestă 
tot mai mult convingerea că minoritățile nu sunt 
asimilabile, rămân corpuri străine în interiorul 


22. Mircea Eliade, „Piloții orbi“, Vremea, 19 septem- 
brie 1937. 

naţiunii. Cu alte cuvinte, puritatea etnică a națiu- 
nii pretindea „eliminarea“ celor de „alt sânge“. 

Soluţia cea mai la îndemână părea a fi schim- 
bul de populație?3. Grecia și Turcia oferiseră 
modelul clasic al acestei rezolvări, prin Conven- 
ţia de la Lausanne, încheiată în 1923 (cu câteva 
luni înainte de semnarea Tratatului de pace de 
la Lausanne), în urma războiului greco-turc din 
1921-1922, pierdut în chip dezastruos de Gre- 
cia. În total, 1.342.356 de greci au părăsit Turcia 
(cei mai mulți încă înainte de semnarea acor- 
dului), în timp ce 354.647 de turci au trecut din 
Grecia în Turcia (nu erau cuprinse în acord Con- 
stantinopolul și Tracia orientală). Pierderea ma- 
joră a fost a grecilor, care până atunci formau 
majoritatea pe mai multe porțiuni de pe litoralul 
Asiei Mici. 

Înainte de a intra la rându-i în logica purifi- 
cării etnice, România a fost atinsă de deciziile 
altora. Primul episod i-a privit pe turcii dobro- 
geni. Nu a fost un schimb de populaţie, ci un 
transfer unilateral (și voluntar: a plecat cine a 
dorit), prevăzut în Convenţia româno-turcă din 
4 septembrie 1936. Iniţiativa a pornit din partea 
turcă, fiindcă, în ceea ce-i privește pe români, nu 


23. Dimitrie Gherasim, „Schimbul de populaţii între 
state“, Analele Academiei Române. Memoriile Secţiunii 
Istorice, București, 1943. 


România Mare 87 


turcii erau cei dintâi de care ar fi dorit să se de- 
baraseze (dimpotrivă, erau mai curând bine vă- 
zuți și consideraţi un element etnic de echilibru). 
Ar fi urmat să emigreze din Dobrogea (incluzând 
Cadrilaterul) 117.000 de turci; datele disponi- 
bile în 1943 arătau că până atunci plecaseră 
vreo '70.000 de musulmani (turci și tătari). Cei 
mai mulți din Cadrilater, unde erau mai nume- 
roşi. Date mai precise, din anii anteriori, până 
la 1938 inclusiv, dau cifra de 51.859 de musul- 
mani plecaţi (turci 46.305, tătari 5.554), dintre 
care, în cele două județe, Constanţa și Tulcea, 
rămase României, un număr de 5.194 de turci 
şi 4.572 de tătari (reprezentând mai mult de un 
sfert din populaţia musulmană). 

În 1939-1940, Germania i-a retras pe etnicii 
germani din teritoriile care aveau să intre sau 
intraseră deja sub dominație sovietică, în urma 
Pactului Ribbentrop Molotov: 12.000 din Esto- 
nia și Letonia, 45.000 din Lituania, 135.000 din 
partea ocupată de sovietici a Poloniei. A urmat, 
în toamna anului 1940, transferul germanilor 
din Basarabia (între timp anexată de Uniunea 
Sovietică), în număr de peste 93.000, și, în para- 
lel, al celor din Bucovina de Nord (în jur de 44.000). 
La 22 octombrie 1940, Germania a încheiat o 


24. Sabin Manuilă, La population de la Dobroudja, 
ed. cit., pp. 151-156. 

convenție și cu guvernul român privind repatrie- 
rea populaţiei germane din Bucovina de Sud și 
Dobrogea. Au plecat astfel, din Bucovina rămasă 
românească, aproape 55.000 de germani, iar din 
Dobrogea, 14.500. De precizat că principala zonă 
de colonizare germană de pe teritoriul României, 
Transilvania (sașii) și Banatul (șvabii), nu a fost 
afectată în nici un fel, rămânând în afara acestei 
operaţii de regrupare etnică. 

Cedarea Cadrilaterului către Bulgaria, prin 
Tratatul de la Craiova din 7 septembrie 1940, 
a împins și România în practica schimbului de 
populaţii. Ironie a istoriei, se sugerase nu cu 
multă vreme înainte posibilitatea unui schimb 
de populaţii prin evacuarea bulgarilor din Cadri- 
later și aducerea aici a minoritarilor români din 
Bulgaria?5. Acum, lucrurile se petreceau invers, 
în defavoarea românilor. Au fost retrași românii 
din Cadrilater, puţin peste 100.000 de persoane, 
şi, în schimb, au plecat în Bulgaria bulgarii din 
Dobrogea, ceva mai mult de 60.000 de oameni. 
N-au mai fost plecări voluntare, ci un schimb 
obligatoriu, care n-a mai ținut seama în nici un 
fel de opţiunile personale. Într-un timp foarte 
scurt, Dobrogea se românizează în chip radical, 


25. Constantin Brătescu, „Populaţia Cadrilaterului 
între anii 1878 şi 1938“, în Analele Dobrogei, vol. II, 1938, 
p. 201. 

pierzându-și în bună măsură diversitatea etnică, 
trăsătură definitorie, timp de secole, a acestei re- 
giuni: bulgarii dispăruseră, ca și germanii, iar 
turcii şi tătarii se împuţinaseră. 

Între timp, prin cedarea Basarabiei și a Buco- 
vinei de Nord (în urma ultimatumului sovietic 
din 26 iunie 1940), România pierduse vreo două 
milioane de români, dar și un număr însemnat 
de minoritari, îndeosebi ucraineni, ruși și evrei. 
Numeroși basarabeni, intelectuali în primul rând, 
s-au refugiat în România; alți intelectuali, mai 
ales dintre tinerii cu vederi „regionaliste“, au pre- 
ferat să rămână pe loc, ceea ce ilustrează încă 
o dată relativul eșec al statului român în această 
provincie (dar și o subestimare naivă a perico- 
lelor care îi pândeau într-un stat totalitar, față 
de care mult hulita administraţie românească 
putea să pară un regim de-a dreptul ideal; unii 
dintre ei au ajuns în Siberia, fără prea multe 
formalităţi)?6. 

La 30 august 1940, în urma „arbitrajului“ 
germano-italian, a fost cedată Ungariei par- 
tea de nord-est a Transilvaniei, aproximativ 43% 
din întreaga suprafață a regiunii. Era decupa- 
jul cel mai potrivit pentru a aduna majoritatea 
populaţiei maghiare (aproape un milion dintr-un 


26. Petru Negură, Nici eroi, nici trădători. Scriitorii 
moldoveni și puterea sovietică în epoca stalinistă, Car- 
tier, Chișinău, 2014. 

milion și jumătate), dar, chiar și așa, românii 
aflaţi în teritoriul anexat de Ungaria rămâneau 
mai numeroși decât ungurii. Sursele românești 
dau un procent de 50,2% români, 37,1% maghiari, 
5,7% evrei și 2,8% germani (e drept, numărul 
românilor tot crescuse; potrivit recensământului 
din 1930, raportul era atunci de 48,7% români, 
42% maghiari și 4,2% evrei; maghiarii preferau 
însă să evoce propriul lor recensământ din 1910, 
care ar fi dat 51,4% maghiari — de fapt, vorbi- 
tori de maghiară — și doar 42,2% români)”. Un 
număr însemnat de români s-au refugiat din 
teritoriul cedat Ungariei în România; până la 
1 ianuarie 1943 sunt identificați 195.0002% în 
această situaţie (în felul acesta, maghiarii aveau 
toate șansele să devină cu adevărat majoritari!). 

În România astfel amputată, s-a efectuat un 
nou recensământ în aprilie 19412. Populaţia 


27. În ceea ce privește „variabilitatea“ datelor demo- 
grafice referitoare la Transilvania de Nord, vezi și impor- 
tanta colecţie de documente sovietice din epocă: Problema 
transilvană. Disputa teritorială româno-maghiară şi 
URSS, 1940-1946, Documente din arhivele ruseşti, sub 
redacția lui Onufrie Vinţeler și Diana Tetean, ediție de 
T.M. Islamov și T.A. Pokivailova, Eikon, Cluj-Napoca, 
2014, în principal pp. 93, 198, 258-259. 

28. Românizarea. Înfăptuiri 6 decembrie 1941-6 de- 
cembrie 1942, București, 1943, p. 111 și anexa 31. 

29. Recensământul general al României din 6 apri- 
lie 1941. Date sumare provizorii, București, 1944. 

totală era acum de 13.535.757. Procentul româ- 
nilor crescuse considerabil: 87,4% (consecință a 
pierderii atâtor regiuni cu pondere însemnată 
a minorităţilor). Maghiari rămâneau 3% (puţin 
peste 400.000), germani 4% (542.000). Celelalte 
minorități sunt cuprinse la rubrica „alții“: 5,6%, 
simplificare cu evidentă motivaţie ideologică, sau, 
mai clar spus, antisemită, pentru a nu fi men- 
ționați explicit evreii, care reprezentau o bună 
parte a categoriei respective; numărul evreilor 
era de fapt de 302.000, ceea ce însemna 2,2% din 
populaţie (înaintea cedărilor teritoriale, populația 
evreiască se ridica la 765.000; în Basarabia, Bu- 
covina de Nord și Ardealul de Nord locuiau mai 
mult de jumătate dintre ei). 

Agresaţi de alţii și supuși unor discriminări 
brutale în ţinuturile ocupate, nici românii — sau, 
mai corect spus, statul român și instituţiile sale 
sub regimul Antonescu — nu s-au comportat mai 
binevoitor cu minoritățile rămase în seama lor. 
Purificarea etnică devenise politică de stat în 
România și un proiect pe termen lung. Princi- 
palele victime sunt evreii, afectaţi deja de legisla- 
ţia antisemită adoptată spre sfârșitul domniei 
lui Carol II, la 9 august 1940, prin care erau ex- 
cluși din instituţiile statului și din numeroase 
alte funcţii și profesii. Vizaţi, cu deosebire, aveau 
să fie cei din Basarabia și nordul Bucovinei (re- 
cuperate în 1941 odată cu intrarea în război 

împotriva Uniunii Sovietice), acuzați, în bloc, de 
a fi pactizat cu invadatorul sovietic. Numărul 
celor uciși, fie în execuţii sumare, fie îndurând 
mizeria lagărelor din Transnistria, este apre- 
ciat între un minimum de 120.000 de persoane 
şi cifra maximă care urcă la 270.000. Pe de altă 
parte, evreii din Transilvania de Nord (peste 
100.000), supuși autorităţilor ungare, au sfâr- 
şit, cei mai mulţi dintre ei, în lagărele de exter- 
minare. Tot din Basarabia și Bucovina, un număr 
nedefinit de evrei și-au găsit scăparea retră- 
gându-seodată cu armata sovietică. O anchetă, 
realizată de Congresul Mondial Evreiesc și de 
comunitățile evreiești pe parcursul anului 1946, 
aprecia la 428.000 numărul evreilor din Româ- 
nia. La începutul anului 1940 erau circa 765.000. 
Așadar, au dispărut aproape jumătate. 

Și ţiganii au cunoscut deportările în Transnis- 
tria, unde au fost trimiși vreo 25.000 (cam 10% 
din numărul total), jumătate dintre deportaţi au 
pierit. În ansamblu însă, populaţia ţigăneas- 


30. Vezi tabelele privind evoluția populaţiei evreiești, 
în Contribuţia evreilor din România la cultură şi civili- 
zaţie (volum coordonat de Nicolae Cajal și Hary Kuller), 
ediţia a II-a, Editura Hasefer, București, 2004, pp. 148 
şi 159-160. Pentru o privire de ansamblu: Radu Ioanid, 
Evreii sub regimul Antonescu, Editura Hasefer, București, 
1998. 

că și-a păstrat drepturile cetățenești, mulți au 
luptat pe front, ca și românii. Persecuţia s-a în- 
dreptat împotriva țiganilor nomazi și a celor con- 
sideraţi a reprezenta un pericol social”!. 
Guvernul Antonescu a înființat și un subse- 
cretariat de stat al „românizării și colonizării“. 
În materie economică, românizarea s-a concre- 
tizat mai cu seamă în spolierea averilor evreiești. 
Colonizarea viza scopuri măreţe; după cum se 
exprima subsecretarul de stat Titus Dragoș, nici 
mai mult, nici mai puţin decât „dublarea hota- 
relor geografice și istorice cu granițe de puter- 
nică viaţă românească, zid viu, de nepătruns“%2. 
Șeful „românizării“ relua de fapt spusele mare- 
șalului Antonescu: „Vreau, la granițe, să fac ca 
pe timpul lui Ștefan cel Mare: să pun coloniști, 
care să fie o garanție pentru ţară... Granițele 
noastre trebuiesc întărite cu români aduși de 
prin Oltenia, din Teleorman, din Gorj, să fie ro- 
mâni din acei cari sunt dârzi și rezistenți în 
lupta cu greutăţile vieţii“? (iată-i desemnați și 
pe românii cei mai de ispravă! Despre ardeleni 


31. Viorel Achim, op. cit., pp. 136-148. 

32. Titus Dragoș, „Cuvânt premergător“, în Români- 
zarea, ed. cit., p. 3. 

33. Stenogramele Şedinţelor Consiliului de Miniştri. 
Guvernarea Ion Antonescu, ediţie întocmită de Marcel-Du- 
mitru Ciucă, vol. VI, București, 2002, p. 320 (ședința din 
13 martie 1942). 

şi bucovineni, mareșalul face adesea afirmații 
mai puțin măgulitoare). Până una-alta, acțiunea 
de colonizare s-a mărginit la așezarea în Buco- 
vina şi Basarabia a unor refugiați din Cadrilater. 

Ce s-ar fi întâmplat însă dacă evenimentele 
n-ar fi luat, destul de repede, un curs diferit, de- 
favorabil Germaniei și aliatei sale, România? E 
de presupus că românizarea, ca şi evacuarea „ce- 
lorlalți“ ar fi mers mai departe. Într-un fel sau 
altul, România s-ar fi „debarasat“ de evrei, adică 
şi de cei care fuseseră „menajaţi“ într-o primă 
etapă. Dar nu numai de evrei. Intenţia de a-i 
expulza pe ucrainenii din Basarabia și Bucovina 
e clar exprimată de Antonescu, preocuparea ră- 
mânând aceea de a nu-i vâri în aceeași oală pe 
ucrainenii „pursânge“ şi pe românii rutenizați: 
„Trebuie să facem un efort foarte mare, ca să re- 
aducem la matcă pe românii noștri înstrăinați. 
Opera de românizare făcută în ultimii 20 de ani 
a dat unele rezultate parțiale în special pentru 
românii rutenizați. Să reluăm această acțiune 
şi, atunci când se va pune problema curăţirii Bu- 
covinei de ucraineni, să nu facem greșeala și să 
scoatem din această provincie și pe românii sla- 
vizați. Același lucru și pentru partea de nord și 
partea de sud a Basarabiei. Să scoatem numai 
pe străini, nu și pe românii înstrăinați“3f. 


34. Ibidem, vol. V, p. 464 (ședința din 16 decembrie 
1941). 

Dar Transilvania? Antonescu spera să o recu- 
pereze. Nici el nu știa însă cum. În logica pe care 
el însuși o promova, s-ar fi ajuns mai curând la 
o purificare etnică reciprocă, eventual printr-un 
schimb de populaţie între jumătatea rămasă Ro- 
mâniei și jumătatea trecută la Ungaria. Una 
dintre ele ar fi devenit pur și simplu ungurească 
şi cealaltă întru totul românească. 

Și populaţia germană a suferit pierderi con- 
siderabile de pe urma războiuluis. Unii ger- 
mani (vreo 70.000) s-au înrolat în Wehrmacht; 
puţini dintre ei au revenit în România. Alţii s-au 
retras în 1944 în condiţiile înaintării Armatei 
Roșii, ajungând și ei în Germania. Cei rămași în 
Transilvania și Banat au fost supuși deportărilor 
în Uniunea Sovietică; primul „val“ al acestora 
s-a petrecut în ianuarie 1945, căzându-i victime 
170.000 de persoane, „alese“ strict pe criteriul 
naţionalității germane; 15-20% dintre deportați 
au pierit în lagărele de muncă, ceilalţi au fost 
repatriați, unii în România, alţii în Germania. 
După război, potrivit datelor din 1948, mai tră- 
iau în România 332.000 de etnici germani, prac- 
tic toţi în Transilvania și Banat; de comparat 
cu cifrele anului 1930: 745.000 de germani în 


35. Sorina Paula Bolovan, loan Bolovan, Germanii din 
România. Perspective istorice şi demografice, Fundaţia Cul- 
turală Română, Cluj-Napoca, 2000, pp. 69-75. 

întreaga Românie, din care 544.000 în Transilva- 
nia și Banat. 

Revenirea Ardealului de Nord între frontie- 
rele României, act de pură dreptate potrivit in- 
terpretării românești, a fost o decizie asupra 
căreia puterile victorioase în război au căzut de 
acord după destule ezitări36. Fapt este — deta- 
şându-ne de interpretările simpliste — că și ma- 
ghiarii, nu numai românii, pot invoca drepturi 
asupra Transilvaniei. Drepturile românești sunt 
mai consistente (în principal, numărul mult mai 
mare de români), dar nu sunt exclusive. Aici s-a 
aflat dificultatea problemei: să revină totul Ro- 
mâniei, sau să se găsească o soluţie de compro- 
mis prin care și maghiarii să primească ceva, 
oarecum proporțional cu ponderea și „drepturile“ 
lor? La începutul verii anului 1944, sovieticii — 
aflați în război și cu România, și cu Ungaria —nu 
se deciseseră încă ce soluţie aveau să susțină. 
Considerau deja inacceptabilă revenirea întregii 
Transilvanii la Ungaria, dar și păstrarea între 
granițele acesteia a Transilvaniei de Nord. Ră- 
mâneau două soluţii, între care responsabilii 
politici de la Moscova încă ezitau: „retrocedarea 
Transilvaniei către România sau formarea unui 
stat independent separat al Transilvaniei“. Va 


36. Documentele privitoare la această chestiune, în 
Problema transilvană, ed. cit. 

avea câștig de cauză decizia revenirii pur și sim- 
plu la frontiera trasată în 1920, la Trianon. Au 
cântărit în favoarea României și întoarcerea ar- 
melor la 23 august 1944, și instaurarea, la 6 mar- 
tie 1945, a unui guvern prosovietic, și faptul că, 
redobândind Transilvania de Nord, România 
avea să se resemneze mai ușor cu anularea de- 
finitivă a drepturilor ei asupra Basarabiei și a 
Bucovinei. Pe de altă parte, aliații occidentali, 
Statele Unite și Marea Britanie, au pledat, până 
în preajma încheierii tratatului de pace, pentru 
o rectificare de frontieră, care să dea o oarecare 
satisfacție și părții maghiare. Guvernul ungar, 
conștient că nu are nici o șansă să păstreze în- 
tregul teritoriu ocupat în 1940, și-a redus pre- 
tenţiile, inițial la o zonă de 22.000 km?, și, în cele 
din urmă, la varianta minimă a unei fâșii de 
4.000 km2?, prezentată drept simplă rectificare 
de frontieră, care ar fi trecut la Ungaria orașele 
Satu Mare, Carei, Oradea, Salonta și Arad. Până 
la urmă, prin Tratatul de Pace de la Paris din 
februarie 1947, România a rămas cu întreaga 
Transilvanie. 


II 
Comunism şi postcomunism 


Jocul extremelor: de la „intemaţionalism“ la 
naționalism — Industrializare și emigrație — 
Insularizarea: românizarea românilor - O 
Românie foarte românească — Vor fugi ungurii cu 
Ardealul? — Basarabia românească, sau Republica 
Moldova moldovenească? — Fenomenul lohannis 


Jocul extremelor: 
de la „internaţionalism“ la naționalism 


RECENSĂMÂNTUL EFECTUAT chiar la începutul pe- 
rioadei comuniste, la 25 ianuarie 1948, înfăţi- 
şează o Românie ceva mai mică, dar sensibil mai 
românească decât fusese România Mare inter- 
belică!. Sunt, în total, 15.872.624 de locuitori. Nu 
mai apar naţionalităţile, ci doar limbile vorbite. 
Vorbitorii de română sunt 13.597.613, ceea ce 
înseamnă 85,7% (faţă de 71,9% români și 73% 
vorbitori de română în 1930). Numărul maghia- 
rilor se ridică la 1.499.851 (9,4%), al germanilor, 
la 343.913 (2,2%). Evreii sunt înregistrați aparte, 
doar în măsura în care se declară vorbitori de 
idiș: 138.795 (0,9%); numărul lor real, după cum 
am văzut, se estima în 1947 la 428.000. 


1. A. Golopenţia, D.C. Georgescu, „Populaţia Repu- 
blicii Populare Române la 25 ianuarie 1948“, extras din 
Probleme economice, nr. 2, martie 1948. 

În mod vădit, strategii recensământului și-au 
propus să evite fragmentarea „etnică“ a Româ- 
niei, mulțumindu-se să consemneze varietatea 
lingvistică, mai puţin încărcată ideologic și emo- 
țional. De altfel, problema naţională se consi- 
dera a fi fost pe deplin rezolvată, în spiritul celei 
mai depline egalităţi: așa scria în cartea de mar- 
xism-leninism. Evreii, oricum, apăreau — cei mai 
mulți dintre ei — ca români prin limbă, iar alt- 
minteri fără vreo naţionalitate distinctă; de altfel, 
identitatea evreiască a fost dintotdeauna expri- 
mată prin religie; un evreu comunist, așadar 
nereligios sau religios doar în sensul comunist 
al termenului, devenea, pur și simplu, din evreu... 
comunist (să precizăm că la următorul recensă- 
mânt, din 1956, se va reveni la criteriul clasifi- 
cării etnice). 

Faţă de România de dinainte, comunismul le-a 
întors pe toate pe dos. S-au răsturnat într-o pri- 
mă fază și raporturile dintre națiunea română 
şi minorităţi. Nicicând acestea — sau, mai bine 
zis, unii dintre membrii lor — n-au avut și nici 
nu vor mai avea un cuvânt atât de greu de spus 
ca în primii ani ai comunismului. Evreii și ma- 
ghiarii, cu deosebire. În simbolistica vremii, până 
în 1952, Gheorghe Gheorghiu-Dej, liderul comu- 
nist român, stă alături de evreica Ana Pauker 
şi de ungurul Vasile Luca. Câţiva ani mai târziu, 
direcţia a început să se schimbe și, în cele din 

urmă, după ce trecuseră prin cea mai antinațio- 
nală variantă de comunism, românii aveau să 
o cunoască și pe cea mai naționalistă, pentru a 
nu rata nimic din ceea ce le putea oferi un ase- 
menea regim. 

Evoluţii curioase la prima vedere, dar întru 
totul explicabile. În minusculul partid comunist 
de dinainte de 1944, românii erau puţini; la un 
loc, maghiarii, evreii și alți minoritari îi depă- 
şeau cu mult. Pentru aceștia din urmă, opţiunea 
comunistă era felul lor de a-și exprima refuzul 
față de naționalismul românesc, sau chiar do- 
rința de a arunca în aer România Mare. Deși 
după august 1944 numărul membrilor de par- 
tid a crescut exponențial, cadrele de nădejde au 
rămas un timp tot vechii comuniști, cu originile 
lor predominant „neromânești“. Sovieticii îm- 
pingeau în aceeași direcție, hotărâți să extirpe 
reflexele naţionaliste autohtone. Minoritarii, cel 
puţin, nu puteau fi bănuiţi de o asemenea erezie, 
ba dimpotrivă. Nu e deloc de mirare că noua 
istorie a românilor, care nici nu mai era numită 
a românilor, ci a Republicii Populare Române, 
l-a avut ca „dirijor“ pe Mihail Roller, care, pe 
lângă calitatea de a nu fi fost etnic român, o avea 
şi pe aceea de a nu fi fost nici istoric. 

Faptul că atât de mulți minoritari s-au aflat 
în poziții de comandă sau de execuție, în apara- 
tul politic, represiv și de propagandă, nu trebuie 

să ducă cu gândul că evreii sau ungurii ar fi fost 
de felul lor mai receptivi la comunism decât 
etnicii români. Pentru unii evrei, ca și pentru 
unii unguri, a fost ocazia nesperată de a ajunge 
într-o poziție de vârf. Dar, în aceiași ani, nu- 
meroși evrei, de pildă, sunt atrași în mișcarea 
sionistă, și un număr și mai mare părăsesc țara 
pentru a pleca în Israel, deloc sensibili la propa- 
ganda comunistă care încerca să-i convingă că 
nicăieri nu e mai bine decât în România. 

Ceea ce au putut câștiga la un moment dat 
minoritățile s-a dovedit puţin lucru față de ceea 
ce puteau pierde, și chiar au pierdut efectiv, sub 
un regim arbitrar, capabil de orice schimbare de 
direcție, fără să se încurce în prea multe justi- 
ficări și subtilități. În 1945, ca pentru a îndulci 
puțin amărăciunea maghiarilor care pierduseră 
pentru a doua oară Transilvania, li s-a dăruit o 
instituţie de învățământ superior proprie, la 
Cluj: Universitatea „Bolyai“. În 1952, s-a înfiin- 
țat (după modelul regiunilor autonome sovie- 
tice), în partea secuiască a Transilvaniei, cu 
populație compactă de limbă maghiară, „Re- 
giunea Autonomă Maghiară“ (cât de autonomă 
putea fi cu adevărat într-un sistem totalitar — 
rămâne o altă problemă). Potrivit datelor din 
1956, din cei 731.387 de locuitori ai respectivei 
regiuni, 565.510 erau maghiari (77,3% din total, 
însă doarceva mai mult de o treime din întreaga 

populaţie maghiară a României). Cum s-a dat, 
s-a și luat. În 1958, Universitatea „Bolyai“ se con- 
topește cu Universitatea românească din Cluj, 
numită „Regele Ferdinand 1“ în perioada inter- 
belică și devenită „Victor Babeș“ odată cu comu- 
nismul; treptat, în Universitatea „Babeș-Bolyai“, 
secția maghiară avea să rămână tot mai neîn- 
semnată. Regiunea Autonomă Maghiară e, la 
rându-i, „diluată“ în 1960, detașându-i-se o fâșie 
şi primind în schimb câteva raioane cu majo- 
ritate românească; mai supraviețuiește până în 
1966, când dispare, ca și celelalte regiuni, noua 
împărțire administrativă revenind la sistemul 
tradițional al județelor. 

Schimbarea radicală de sens, de la antinaţio- 
nalism la un naționalism nu mai puţin radical, 
a stat în logica lucrurilor. Mai întâi, Partidul 
Comunist (numit, între 1948 și 1966, Partidul 
Muncitoresc Român, apoi din nou Partidul Co- 
munist Român) s-a românizat treptat, inclusiv 
la nivelul cadrelor superioare. Conducerea a 
intrat complet pe mâna comuniștilor din interior, 
cu fondul lor cultural, atât cât îl aveau (adică 
nu prea mult), de obârșie autohtonă, departe de 
„internaţionalismul“ celor care se scăldaseră în 


2. Stefano Bottoni, „Înfiinţarea Regiunii Autonome 
Maghiare în anul 1952“, în Olti Agoston şi Gid6 Attila, 
Minoritatea maghiară în perioada comunistă, Kriterion, 
Cluj-Napoca, 2009, pp. 259-289. 

apele Internaționalei a III-a de la Moscova. Apoi, 
trebuia oferit ceva, cât de cât (în afara promi- 
siunilor „viitorului radios“), și românilor. Un plus 
de libertate? Ar fi fost riscant. Rămânea atunci 
soluţia recuperării simbolisticii naționale. Sin- 
gura parcelă de libertate pe care aveau să o 
recapete românii a fost aceea de a redeveni na- 
ționaliști (cuvântul „naționalism“ continuând 
însă să fie prohibit, dată fiind conotaţia lui nega- 
tivă în ideologia comunistă originară). 

În 1958, Gheorghiu-Dej a reușit o lovitură de 
maestru: retragerea trupelor sovietice din Româ- 
nia. Începea să se întrevadă posibilitatea unei 
politici românești mai independente. La 24 ia- 
nuarie 1959, o premieră pentru România comu- 
nistă: s-a sărbătorit, prin numeroase manifestări, 
împlinirea celor o sută de ani de la Unirea Prin- 
cipatelor (până nu cu mult înainte, potrivit manua- 
lului lui Roller, privită ca o operă a burgheziei 
şi a moșierimii, vizând strict interesele de clasă 
ale acestora). Apoi, treptat, cea mai mare parte 
a istoriei naționale și a tradiţiei culturale a fost 
recuperată, desigur, nu oricum, ci instrumen- 
talizată și pusă în slujba proiectului comunist. 
A urmat — în aprilie 1964 — faimoasa „declarație 
de independență“, prin care comuniștii români 
se declarau liberi în deciziile lor. Drumul era des- 
chis spre o politică „pur românească“ în interior 
şi în afară, care va atinge apogeul în „epoca Ni- 
colae Ceaușescu“ (din 1965 până în 1989). 

Cuvântul-cheie avea să devină unitatea. O 
istorie atât de fragmentată ca aceea a poporului 
român a fost obligată să se supună rigorilor unei 
unități exemplare. Minorităţilor, în această lo- 
gică, nu le mai rămânea decât un rol cel mult 
decorativ, participând și ele la festivalul marii 
unități românești. În anii '80 era deja interzis 
să se mai abordeze separat istoriile regionale. În 
cel mai bun caz, o carte despre Banat se ascun- 
dea sub titlul Românii din sud-vestul țării. Până 
şi meteorologia a fost obligată să se supună: nu 
mai putea să plouă în Moldova; fenomenul, dacă 
totuși avea loc, trebuia să se petreacă în nord- 
estul României. 

Cum evreii se numărau deja pe degete, iar 
germanii stăteau și ei să plece, maghiarii au ră- 
mas în acești ani minoritatea cea mai impor- 
tantă și mai combativă. Chiar reprezentanții lor 
în conducerea Partidului strecurau tot felul de 
solicitări, e drept, prudente și prea puţin luate 
în seamă. De fapt, jocurile erau făcute, încă din 
ultimii ani ai lui Gheorghiu-Dej. Un document 
din 22 februarie 1962 — exprimând percepția ma- 
ghiară — înșiră deja o serie întreagă de nemul- 
țumiri, începând cu constatarea generală că după 
1958 situaţia etniei maghiare s-a înrăutățit con- 
siderabil. Oricine vorbește despre drepturile lor 
este rău văzut. Conducătorii maghiari din între- 
prinderi și instituţii sunt înlocuiți unul după 
altul. Președintele și vicepreședintele Consiliului 

Popular din Târgu-Mureș (Regiunea Autonomă 
Maghiară) au rămas maghiari, dar majoritatea 
procurorilor, judecătorilor și comandanților mili- 
tari sunt și aici români. Din 1945, s-au stabilit 
la Târgu-Mureș 20.000 de români. „Procesul de 
românizare devine din ce în ce mai intens.“ La 
Universitatea „Babeș-Bolyai“, profesorii maghiari 
sunt nevoiți să predea în română; în maghiară 
se mai țin doar cursurile de la Facultatea de 
Limbă Maghiară...? 

Fapt este că, pe la mijlocul anilor '60, prea 
puţini maghiari (sau evrei) mai rămăseseră în 
funcţiile care le fuseseră atât de generos atribuite 
spre sfârșitul anilor '40 și la începutul anilor '50 
(iar situația nu avea să evolueze în favoarea lor). 


Industrializare și emigrație 


ÎN MOD IRONIC, comunismul, doctrină „internațio- 
nalistă“ şi care a clamat fără încetare, inclusiv 
în România, drepturile egale ale naționalităților, 
a reușit să ducă mult mai departe procesul de 


3. Minorităţi etnoculturale. Mărturii documentare. 
Maghiarii din România, vol. Il, 1956-1968, ed. Andreea 
Andreescu, Lucian Nastasă, Andreea Varga, Centrul de 
Resurse pentru Diversitate Etnoculturală, Cluj-Napoca, 
2003, pp. 720-722. 

românizare decât o făcuse România interbelică, 
şi chiar extrema dreaptă naționalistă, în anii răz- 
boiului. Evident, regimul comunist a dispus de 
mijloace de presiune superioare, în comparație 
cu oricare alt sistem politic. Abolirea proprietăţii 
a lovit decisiv în autonomia individului și a gru- 
purilor. Statul a prins în păienjenișul său tot ce 
însemna viață economică, socială și culturală. 
Naţionalizarea economiei a anulat marja de su- 
perioritate pe care unele minorități continua- 
seră să o păstreze în perioada interbelică în 
domeniul industrial, comercial și bancar. Bise- 
ricile minoritare — ca și Biserica Ortodoxă, de 
altfel — și-au pierdut averile și, implicit, capa- 
citatea de a acţiona în plan sociocultural. Au 
dispărut învățământul confesional și, în genere, 
învățământul particular, în toate formele sale. 
Înainte de comunism, maghiarii, germanii sau 
evreii care nu agreau școlile statului puteau frec- 
venta propriile instituţii de învățământ. Acum 
n-a mai rămas decât învățământul de stat, pu- 
ternic ideologizat și uniformizator (chiar desfă- 
şurându-se în limbile minoritare). 
Uniformizarea a caracterizat viața oameni- 
lor timp de jumătate de secol, toţi românii și toți 
minoritarii trăind cam în aceleași condiţii. Chiar 
dacă nu toți simțeau românește, ajunseseră cu 
toții să trăiască românește. Condiţiile identice 
de trai și amestecul de populație au atenuat și 

deosebirile regionale, încă vii în anii interbelici. 
Aceasta i-a afectat și pe români, nu doar pe mi- 
noritari. Transilvania oferă un exemplu dureros: 
o marcă distinctivă a românilor ardeleni fusese 
Biserica Greco-Catolică (Unită). A fost scoasă în 
afara legii în 1948, preoţii și episcopii au fost 
întemnițați, iar credincioșii obligaţi, cel puţin 
formal, să se întoarcă la Biserica Ortodoxă. Reîn- 
temeiată odată cu sfârșitul comunismului, Bise- 
rica Greco-Catolică n-a mai reușit să adune decât 
un mic număr de fideli, „uniţii“ reprezentând 
astăzi doar 0,8% la nivel naţional (față de 7,9% 
în 1930). Transilvania a ajuns să fie fundamental 
ortodoxă, ca oricare altă regiune a ţării. 

Doi factori decisivi au desăvârșit erodarea 
comunităţilor minoritare: industrializarea și 
urbanizarea, pe de o parte, iar pe de altă parte, 
emigrația. 

Soluţia-miracol prin care comunismul era con- 
vins că va rezolva tot ce era de rezolvat a fost 
industrializarea masivă și accelerată: transfor- 
marea României dintr-o ţară predominant agra- 
ră într-o mare putere industrială. Centrul de 
greutate al societăţii românești s-a deplasat din- 
spre sat spre oraș; a avut loc un proces intens 
de urbanizare. Mase de populaţie s-au revăr- 
sat în orașe, absorbite din satele înconjurătoare, 
dar și din alte judeţe sau chiar din regiuni mai 
îndepărtate: din Moldova sau din Oltenia spre 

Transilvania sau spre Banat. Satele fiind mai 
românești decât orașele, iar provinciile vechii 
Românii mai românești decât Transilvania, ur- 
marea, firească, a fost românizarea accentuată 
a orașelor, un mediu în care, până la comunism, 
maghiarii și germanii din Transilvania și Banat 
își păstraseră întâietateaf. 

La 1966, în orașele judeţului Bihor, româ- 
nii erau 100.145, iar maghiarii 87.748; în 1992, 
numărul românilor crescuse la 196.257 față de 
108.712 maghiari. În judeţul Cluj, tot în mediul 
urban, sunt 202.054 de români și 106.362 de 
maghiari în 1966, iar în 1992, 385.915, respectiv 
100.020. Iar în Mureș, maghiarii, încă majori- 
tari la orașe în 1966 (105.325 față de 88.092 de 
români), ajung la rândul lor minoritari în 1992 
(127.492, față de 170.595 de români). 

Cât despre emigrație, aceasta a constituit vre- 
me de decenii visul unei mari părți din populația 


4. Datele demografice preluate în acest capitol sunt 
furnizate de recensămintele din 1956, 1966, 1977, 1992 
și 2002: Recensământul populaţiei din 26 februarie 1956, 
vol. III, București, 1961; Recensământul populației şi lo- 
cuințelor din 15 martie 1966, vol. I, București, 1968; Re- 
censământul populaţiei şi al locuinţelor din 5 ianuarie 
1977, vol. I, București, 1980; Recensământul populaţiei 
şi locuințelor din 7 ianuarie 1992. Structura etnică şi 
confesională a populaţiei, București, 1995; Recensămân- 
tul populaţiei şi al locuințelor, 18 martie 2002, vol. I, Bu- 
curești, 2003. 

României: să plece, să nu mai audă de România! 
De la teribila represiune (îndeosebi în primii ani 
de comunism) la inimaginabilele lipsuri materi- 
ale ale anilor din urmă, motivele erau nenumă- 
rate. Cu frontierele deschise, comunismul n-ar 
fi avut nici o șansă să supraviețuiască; ar fi 
rămas fără oameni (de aceea s-a construit Zidul 
Berlinului în 1961; prin Berlin, dinspre partea 
răsăriteană spre cea occidentală, Republica De- 
mocrată Germană se golea, într-o cadență acce- 
lerată. lar în 1989, semnalul sfârșitului a fost 
dat de deschiderea frontierei dintre Ungaria și 
Austria). Chiar și așa, până la urmă, au reușit 
să plece în Occident un număr semnificativ de 
români, de la cei care şi-au riscat viața trecând 
ilegal frontiera sau care, aflându-se temporar în 
străinătate, nu s-au mai întors, până la cei care 
au putut beneficia de „întregirea familiilor“. Mi- 
noritarii însă, cel puţin în această privinţă, au 
fost „avantajaţi“, în măsura în care dispuneau de 
țări de origine sau de „țări-gazdă“, dispuse să-i 
susțină și să-i primească. Și chiar să plătească 
pentru „eliberarea“ lor. Ceea ce a fost un avan- 
taj pentru indivizi s-a dovedit o nenorocire pen- 
tru comunități: acestea s-au dezmembrat, uneori 
până la dispariție, efectul fiind acela al unui ge- 
nocid (n-au murit indivizi, dar au dispărut etnii). 

Cel dintâi mare curent de emigrație a fost al 
evreilor, atrași de crearea, în 1948, a unui stat 

propriu: Israelul. Emigrarea lor a căpătat propor- 
ţii exact în perioada în care, potrivit percepţiei 
publice, evreii s-ar fi aflat la putere în România!5 
Aproape 25.000 de evrei au plecat în Israel în 
1948; au urmat 13.602 în 1949, 46.171 în 1950, 
39.046 în 1951. În numai patru ani, mai mult 
de un sfert din populaţia evreiască. A urmat o 
perioadă, între 1953 și 1957, când frontierele 
s-au închis și pentru evrei, emigrația reluân- 
du-se însă în 1958, cu cifre înjur de 10.000 anual 
şi cu „vârfuri“ de 20.800 în 1961 și de 24.244 în 
1964. În 1956, evreii nu mai reprezentau decât 
0,8% din populaţia țării (față de 4% în 1930), iar 
în 1966 rămăseseră 0,2% (42.900) şi puţin peste 
0,1% în 1977 (24.700). Plecările au continuat, cu 
cifre anuale mult mai mici, fiindcă rezervorul 
aproape secase. La sfârșitul epocii comuniste (re- 
censământul din 1992) nu mai rămăseseră în 
România decât 8.955 de evrei. Sfârșitul unei co- 
munități, sfârşitul unei istorii! 

În România încă mai sunt 382.595 de germani 
în 1966, reprezentând 2% din populaţie (371.881 
în Transilvania), și, în ușoară scădere, 348.444 
în 1977. La capătul războiului, își pierduseră 
deja preponderența în vechile orașe germane (în 
1956, sunt 24.253 de germani la Sibiu din totalul 


5. Contribuţia evreilor din România la cultură şi civi- 
lizaţie, ed. cit., p. 164. 

de 90.475 de locuitori; iar din 142.257 de timi- 
şoreni, au rămas doar 24.326 de germani). Se 
apreciază că între 1945 și 1979 au emigrat circa 
100.000 în Germania de Vest (reîntregirea fami- 
liilor, reîntoarcerea deportaților din Uniunea So- 
vietică...). În 1978 s-a încheiat acordul dintre 
Republica Federală a Germaniei și România, 
potrivit căruia, în schimbul ajutorului econo- 
mic şi, mai concret, al unei sume de bani pentru 
fiecare emigrat, regimul Ceaușescu accepta să-i 
lase pe germani să plece. Au fost pur și simplu 
vânduți și cumpăraţi. Din 1977 până în 1989 au 
părăsit România aproximativ 12.000 de germani 
în fiecare an, totalul ridicându-se, potrivit esti- 
mărilor, la 173.000 de persoane. Cei care nu apu- 
caseră să plece s-au grăbit să o facă imediat 
după Revoluţia din decembrie 1989, odată cu 
deschiderea granițelor; în 1990, au plecat aproa- 
pe 60.000 de germani, în 1991, 15.567. Potrivit 
recensământului din ianuarie 1992, mai rămă- 
seseră în România 119.000 de etnici germani, 
număr care n-a încetat să scadă în anii următori. 
Sașii și șvabii, două etnii (germani, desigur, dar 
cu puternice trăsături distinctive și trăind de se- 
cole în Transilvania și Banat), au dispărut aproa- 
pe în întregimef. 


6. Sorina Paula Bolovan, loan Bolovan, Germanii din 
România, ed. cit., pp. 78-80. 

Fenomenul emigrației a cuprins spre sfâr- 
şitul epocii comuniste și populaţia maghiară. 
Condiţiile materiale devenite greu de suportat 
au reprezentat și în cazul lor cauza principală 
a „fugii de România“. Se adaugă și o atmosferă 
tot mai tensionată în raporturile româno-ma- 
ghiare generată în anii '80 de amplificarea con- 
troverselor dintre București și Budapesta în 
jurul Transilvaniei. Maghiarii se simțeau tot mai 
„străini“ în România. S-au înregistrat în Ungaria 
2.087 de imigranţi din România în 1987; numă- 
rul acestora a sărit la 17.818 în 1988, apoi la 
26.605 în 1989. Statistica înregistrează cetățe- 
nia, nu și etnia, dar aproape toţi (aproximativ 
95%) cetățenii români refugiați în Ungaria erau 
de etnie maghiară”. Ca și în cazul germanilor, 
curentul nu se oprește odată cu căderea regi- 
mului comunist. Românii și maghiarii se află 
în primii ani după 1989 pe poziţii de adversi- 
tate, ilustrate și de înfruntarea sângeroasă de 
la Târgu-Mureș, din martie 1990. Anul 1990 con- 
semnează cifra cea mai ridicată a plecărilor în 
Ungaria: 29.617 persoane. În 1991, sunt 10.940. 
Apoi, cifrele se stabilizează la câteva mii anual, 


7. Kiss Tamâs, Perspectivă administrativă? O analiză 
comparativă a discursului demografic maghiar din Ro- 
mânia, Editura Institutului pentru Studierea Proble- 
melor Minorităţilor Naţionale, Kriterion, Cluj-Napoca, 
2009, pp. 173—174. 

până la cel mult 10.000. În total, se apreciază 
că au plecat circa 100.000 de maghiari în inter- 
valul 1987-1992, iar pentru întreaga perioadă 
1987-2004 statisticile maghiare înregistrează 
180.000 de persoane (la care trebuie adăugat și 
un număr neprecizat de imigranți și muncitori 
ilegali). 

Deja natalitatea populaţiei maghiare era mai 
mică decât a românilor. Combinându-se sporul 
natural scăzut cu plecările masive, inevitabil, nu- 
mărul maghiarilor din România s-a redus, exact 
în anii în care populația românească, stimulată 
artificial de brutala legislație natalistă (inter- 
dicția avorturilor, 1966), a cunoscut o creștere 
substanțială. În 1977, maghiarii din România 
erau în număr de 1.670.568; în 1992, scăzuseră 
la 1.624.959, în timp ce populaţia de etnie româ- 
nă sporise în aceeași perioadă de la 19.207. 491 
la 20.408.542. În 2002, scăderea era și mai 
evidentă: față de 19.399.597 de persoane de et- 
nie română (sub nivelul din 1990, ca urmare a 
diminuării drastice a natalității), un număr de 
maghiari redus la 1.431.807 (o pierdere de aproa- 
pe 200.000). 

Procentele calculate la scară națională ilus- 
trează ritmul în care se „topește“ de la un deceniu 
la altul populaţia maghiară. Aceasta reprezenta, 
în 1930, 10% din numărul locuitorilor României, 
socotind doar teritoriul actual al ţării; în 1956, 


Comunism şi postcomunism 117 


rămăseseră 9,1%, în 1966, 8,5%, în 1977, 7,7%, 
în 1992, 7,1%, în 2002, 6,6%. 


Insularizarea: românizarea românilor 


COMUNISMULUI NU I-A AJUNS să românizeze Româ- 
nia (în sensul etnic), și-a propus — și în bună 
măsură a reușit — să-i românizeze și pe români 
(în sensul cultural al termenului). Timp de se- 
cole, elita românească se dovedise extrem de 
receptivă la sursele exterioare de cultură. N-a 
existat şi nu putea să existe un model cultural 
românesc: fondul autohton de civilizaţie rurală 
n-avea cum să susțină un ansamblu complet de 
norme culturale și sociale. De la Bizanţ la Occi- 
dent, românii au fost marii consumatori de mo- 
dele ai Europei, adoptate uneori cu o doză de 
superficialitate, dar întotdeauna cu o remarca- 
bilă capacitate de imitație și de integrare. 
Iniţial, România comunistă s-a rupt de Occi- 
dent, deschizându-se spre modelul sovietic pe 
care l-a copiat cât a putut de bine. Apoi s-a deli- 
mitat și de acest model, revenind la oarecare 
raporturi, economice mai ales, dar și vag cultu- 
rale, cu lumea occidentală. Efortul autorităţilor 
a fost acela de a limita apropierea la sfera strictă 

a intereselor de stat și de a-i ţine pe români cât 
mai departe de influenţele străine, indiferent de 
originea și de natura lor. Nici o ţară europeană 
din „sistemul socialist“ (exceptând Albania) nu 
a fost atât de închisă cum a devenit România 
(și din ce în ce mai închisă, pe măsură ce ne apro- 
piem de finalul regimului). 

Generaţii de-a rândul aveau să fie educate în 
spiritul unui naționalism lipsit de nuanţe, cu 
promovarea unei istorii în care românii au avut 
mereu dreptate, iar „nedreptatea“ a fost întot- 
deauna a „celorlalţi“, o istorie de o „suspectă“ 
unitate, derulată într-un spaţiu românesc „pre- 
destinat“ din cele mai vechi timpuri și purtând 
marca unanimistă imprimată de un popor mereu 
solidar în marile lui opțiuni (ceea ce justifica și 
unanimitatea din jurul Conducătorului, ales și 
reales mereu cu 100% din sufragii, chiar peste 
nivelul Partidului, care se menținea în genere 
la 99%). 

O asemenea reprezentare a destinului na- 
țional, strident deformată ideologic, avea să stâr- 
nească și reacţii adverse, însă ceva din acest 
discurs, chiar destul de mult, s-a fixat în spiri- 
tul românilor, mai ales pentru că părea a fi o 
reluare a vechilor interpretări naționaliste (din 
perioada creării României moderne) și, nu mai 
puţin, o bine-venită revanșă după paranteza „an- 
tinaţională“ de la începutul anilor '50. 

„Străinătatea“ devenise un concept tulbure, 
desemnând o lume capabilă să sucească minţile, 
de care românii trebuiau să știe să se ferească. 
„Agenturile străine“ lucrau, firește, împotriva 
țării. Nu era deloc indicat pentru un român să 
aibă „rude în străinătate“; dosarul de cadre al 
fiecăruia cuprindea obligatoriu o asemenea ru- 
brică. În anii '70 și '80, o „pată“ de acest gen în 
biografie era de ajuns pentru ca persoana respec- 
tivă să devină suspectă și să-și vadă cariera 
periclitată (oricum, un progres faţă de anii '50, 
când „rudele în străinătate“ erau o bună reco- 
mandare pentru pușcărie). S-a ajuns până acolo 
încât la mai multe facultăţi cu profil „social-po- 
litic“ (precum istoria, filozofia sau dreptul) can- 
didaţii cu rude în străinătate erau respinși, fără 
explicaţii, chiar din momentul înscrierii. 

Pe scurt, s-a petrecut o insularizare a Româ- 
niei. Cu rezultate catastrofale asupra formării 
elitelor. Elita cosmopolită de altădată (atât de 
caracteristică, timp de secole, pentru societa- 
tea românească) s-a volatilizat aproape cu totul. 
Noua elită (economică, politică, intelectuală), 
ridicată în cea mai mare parte din straturile 
de jos ale societăţii, a fost afectată de un multi- 
plu handicap. Mai întâi, punctul de plecare, 
deloc strălucit. Apoi, lipsa unor repere autoh- 
tone, odată ce vechea elită fusese răsturnată, cu 
toate competențele și valorile ei. Şi, în sfârșit, 

îndepărtarea de sursele europene (nu intră în 
discuţie reușitele individuale, care oricând pot 
face excepţie de la regulă, dar n-au cum să mo- 
difice regula). Elita românească de dinainte de 
comunism ajunsese să fie pe deplin racordată la 
profilul european (este drept, nu și masa popu- 
laţiei din care s-a extras actuala elită!), până și 
tinerii intelectuali ultranaţionaliști ai anilor '30, 
precum Mircea Eliade sau Emil Cioran, aveau 
o impecabilă formaţie culturală de tip occidental. 
După 1989, frapantă este, dimpotrivă, neadec- 
varea. Le-a trebuit românilor ceva vreme — și 
le va mai trebui încă — pentru a învăţa să fie 
europeni (în spiritul occidental al termenului). 
Imediat după Revoluţie, mulţi dintre ei parcă 
veniseră de pe altă planetă. Numai așa s-au 
putut imagina idei și proiecte care de care mai 
insolite, precum conceptul de „democraţie origi- 
nală“ (originală, de altfel, democraţia româneas- 
că chiar avea să fie). Naționalismul autohtonist 
s-a menţinut, ani de zile, la cote îngrijorătoare 
(fiind cât se poate de „corect politic“ potrivit nor- 
melor românești) și încă se manifestă cu des- 
tulă vigoare. lar discursul istoric s-a despărțit 
cu greu, și încă nu până la capăt, de condiţia de 
auxiliar al ideologiei și propagandei naţionale, 
pe care comunismul i-o imprimase temeinic. Ce 
să mai spunem despre funcționarea instituţiilor 

democratice și a economiei de piaţă capitalis- 
te, cu „specialiști“ formaţi în comunism, și încă 
într-un comunism atât de „izolaţionist“ precum 
cel românesc. Dacă lucrurile în continuare nu 
merg cum trebuie în România, cauzele mari sunt 
două: pe de o parte, corupția generalizată, cu ră- 
dăcini puternice în proprietatea comunistă a tutu- 
ror, devenită proprietatea nimănui, și în obiceiul 
de a fura de la stat, reflex economic durabil creat 
de comunism; iar pe de altă parte, inadaptarea 
culturală: prea mulţi români gândesc și se com- 
portă altfel. 

Soluţia e simplă și complicată în același timp: 
românii ar trebui să nu se mai amuze să gândeas- 
că „românește“ atunci când nu e cazul; e timpul 
să facă un efort pentru a regândi „europenește“. 


O Românie foarte românească 


SĂ PRIVIM și ultima serie de cifre: datele recen- 
sământului din octombrie 2011 (înregistrate, din 
păcate, cu o lipsă de rigoare care tinde să devină 
o marcă specific românească). 


8. Rezultatele definitive ale Recensământului populaţiei 
şi al locuinţelor — 2011 (caracteristici demografice ale 
populației). 

Populaţia stabilă se ridică acum la 20.121.641 
de persoane; în scădere, prin efectele cumulate 
ale emigrației și ale unui sold natural negativ, 
față de 22.408.000 în 1992 și 21.698.000 în 2002. 
Se precizează că informaţia privind etnia e dis- 
ponibilă doar pentru 18.884.800 de persoane, cu 
alte cuvinte lipsesc din calcul — fără vreo expli- 
cație — aproximativ 1.136.000 de locuitori ai Ro- 
mâniei. Rămâne speranţa că cel puţin proporţiile 
sunt păstrate. S-au declarat români 16.792.900 
de persoane: 88,9%. Maghiari sunt 1.227.600, 
ceea ce ar însemna o nouă scădere, considera- 
bilă, față de nivelul din 2002 (1.432.000), cu vreo 
200.000 (dar baza de calcul fiind defectuoasă, e 
greu de spus cu precizie), în procente, au mai 
pierdut o zecimală, ajungând la 6,5% (raportul 
ar fi fost și mai defavorabil populaţiei maghiare 
dacă fenomenul migraţiei n-ar fi cuprins, cu egală 
intensitate, și populaţia românească. Oricum, 
pentru maghiari e un minimum istoric, pentru 
ultima mie de ani!). Şi germanii și-au mai rărit 
rândurile, ajungând la 36.000. Românii sunt 
majoritari în 39 de judeţe (din 41), în 30 dintre 
ele depășind 90%. E uimitor cât de tare s-a ro- 
mânizat și Bucureștiul, cândva, pe vremea „micu- 
lui Paris“, printre cele mai cosmopolite capitale 
ale Europei; cota românilor etnici a ajuns în ca- 
pitală la 97,3%. La fel de românesc a devenit și 
Iașiul, odată ce și-a pierdut evreii, care au repre- 

zentat cândva jumătate din numărul locuitori- 
lor săi. lar Clujul, vechea capitală ungurească 
a Transilvaniei, deja rebotezat simbolic sub Ceau- 
şescu, în „legea“ românească, devenind Cluj-Na- 
poca, nu mai are, potrivit datelor din 2002, decât 
19% populaţie maghiară; a ajuns să fie mai ro- 
mânesc decât era Bucureștiul cu un secol în urmă. 
Dobrogea, pe vremuri (nu prea îndepărtate), ulu- 
itorul mozaic etnic al Europei (la fel de unică, 
prin varietatea sa umană, precum Delta Dunării, 
ca alcătuire biologică), e acum românească în 
proporţie de peste 90%; restul — turci, tătari, 
lipoveni — mai întrețin, pe cât se poate, amin- 
tirea vechii diversități. 

Cât despre imigrația recentă, de natură să 
mai coloreze peisajul cultural (occidentali, turci, 
arabi, chinezi...), fenomenul există, dar în pro- 
porţii destul de modeste, cu puţină relevanţă în 
statistici, ca și în viața de zi cu zi. Spre deose- 
bire de ţările occidentale, România e încă departe 
de a atrage mase de expatriați. Poate, într-o zi, 
dacă va deveni o ţară de succes... Deocamdată, 
românii sunt cei care pleacă (în număr îngri- 
jorător de mare). Exact invers față de cum ară- 
tau lucrurile în urmă cu un veac, un veac și 
jumătate, când românii stăteau pe loc și străinii 
se îmbulzeau să vină în România. 

Singurul spaţiu încă puţin atins de fenome- 
nul românizării este „ţinutul secuiesc“, cu cele 

două judeţe în care maghiarii (secuii) dețin majo- 
ritatea: Harghita (85,2%) și Covasna (73,7%); 
Mureș, al treilea judeţ constitutiv al „ținutului“, 
nu mai are populație maghiară decât în propor- 
ție de 38,1%. În fond, la scară națională, n-au 
mai rămas decât două minorităţi suficient de 
reprezentative, prin numărul lor și nu mai puțin 
prin priceperea lor de a da bătăi de cap româ- 
nilor: maghiarii, pe de o parte, iar pe de altă 
parte, romii (numiţi până nu demult ţigani, ter- 
men devenit nerecomandabil, întrucât ar avea 
o rezonanță peiorativă). Romii declaraţi sunt în 
număr de 621.600 (3,3% din populaţie), în creş- 
tere față de recensămintele precedente, dar în 
mod cert sub numărul lor real, care, după di- 
verse estimări, s-ar putea ridica la un milion și 
jumătate, dacă nu două milioane sau chiar mai 
mult. De fapt, categoria romilor înglobează o 
diversitate de comunități și de combinaţii iden- 
titare. Dacă unii dintre ei prezintă trăsături 
„exotice“ foarte pronunţate și par refractari ori- 
cărui gen de asimilare, alții, dimpotrivă, s-au 
integrat deja sau sunt pe cale de a se contopi în 
populaţia românească, iar unii dintre ei, în cea 
maghiară (jumătate dintre persoanele de etnie 
romă au româna ca limbă maternă, iar 5,3% 
limba maghiară). 

Maghiarii îi irită pe români prin perseveren- 
ţa cu care urmăresc atingerea unui statut de 

egalitate deplină, mai ales în ceea ce privește 
folosirea limbii maghiare acolo unde, în Transil- 
vania, numărul lor e suficient de ridicat, totul 
culminând cu revendicarea autonomiei „ținu- 
tului secuiesc“, cerere considerată inadmisibilă, 
neconformă cu Constituţia și cu întreaga filozo- 
fie unitară și centralizatoare pe care se bazează 
statul român. Cât despre romi, împrăștiați oare- 
cum egal pe întregul teritoriu, ei nu pot expri- 
ma asemenea pretenții; problema cu ei stă în 
faptul că, plecaţi în număr mare din țară (ceea 
ce n-ar fi de natură să-i deranjeze pe români, dim- 
potrivă), prin comportamentul lor mai „special“, 
ar strica, pe unde se duc, imaginea ţării. Cu atât 
mai mult cu cât în Occident se face ușor confu- 
zia rom-român. La români, interpretarea națiu- 
nii fiind pronunțat etnică (ești român doar dacă 
ești român!), se înţelege greu cum de pot fi con- 
siderați romii români, odată ce sunt romi, și nu 
români. 

Celelalte etnii, coborâte la cifre și procente 
mai mult simbolice, n-au cum să mai constituie 
pentru români vreun motiv de îngrijorare. Ra- 
porturile cu ele au devenit, în consecință, de-a 
dreptul idilice. Supravieţuirea lor oferă Româ- 
niei o aparentă dimensiune multiculturală și 
promovează imaginea unei țări care acordă aten- 
ţia cuvenită diverselor identități etnice. E una 
dintre puţinele țări în care fiecare minoritate, 

indiferent de număr, e reprezentată în parla- 
ment (unii „reprezentanţi“ ajungând astfel să 
reprezinte comunități aproape fictive, unele de 
câteva mii de persoane, complet dizolvate în masa 
românească). 

Fapt este că România a reușit în pariul său 
de a deveni, dacă nu exclusiv românească, în 
orice caz foarte românească (și foarte ortodoxă: 
86,5% ortodocși în 2011, față de 72,6% în 1930). 
Este în prezent mult mai omogenă și mai ferm 
asamblată decât a fost în perioada interbelică 
România Mare. Nu numai că raportul numeric 
dintre români și minoritari s-a schimbat mult 
în favoarea românilor, dar și deosebirile dintre 
români și români — și dintre provinciile româ- 
nești — s-au atenuat considerabil. Sintagma din 
Constituţie, stat național unitar, a ajuns să fie 
aproape adevărată.? 


9. Nu trebuie să se înțeleagă că România ar fi fost cam- 
pioana omogenizării etnice. Procesul s-a desfășurat — ade- 
sea în forme brutale — într-o bună partea Europei Centrale, 
Răsăritene și de Sud-Est, jumătatea de continent carac- 
terizată printr-un accentuat amestec de populaţii. Unele 
țări, iniţial multietnice, au devenit și mai uniforme decât 
România, care de bine, de rău și-a păstrat câte ceva din 
vechiul său fond minoritar. Cazul Poloniei, care și-a pier- 
dut populaţia evreiască exterminată în anii războiului 
de ocupantul nazist, după cum a rămas și fără ucrainenii 
și bielorușii din teritoriile estice anexate de Uniunea So- 
vietică, în schimbul cărora a primit, spre vest, teritorii 

Vor fugi ungurii cu Ardealul? 


AȘA STÂND LUCRURILE, este greu de înțeles cum 
atât de mulți români continuă să-și facă griji cu 
privire la viitorul Transilvaniei. Acestora, cea 
mai mică tresărire a maghiarilor li se pare sus- 
pectă și potenţial periculoasă. 

Realitatea este cu totul alta. Ungurii au pier- 
dut bătălia pentru Transilvania. Nimic din ce 
întreprind ei în prezent nu este o ofensivă vizând 
cucerirea Ardealului, ci o luptă defensivă pentru 
a salva ceea ce mai poate fi încă salvat din mi- 
noritatea maghiară și identitatea ei. 

Cifrele, pentru maghiari, sunt necruțătoare. 
Românii au câștigat partida, pur și simplu, prin 
număr (și nu prin invocarea unui „drept istoric“ 
pornind de la daci și de la romani, care nu le-ar 
fi folosit la nimic dacă ei ar fi fost cei rămași în 
minoritate). La 1918, maghiarii și, într-un sens 
mai larg, populaţia de limbă maghiară a Tran- 
silvaniei reprezentau peste 30% din numărul 
locuitorilor, românii treceau de 50%, dar nu cu 
mult. În prezent, românii sunt aproximativ 75%, 
iar maghiarii au coborât sub 20%. Proiecţiile 
arată în continuare o diminuare a populaţiei de 





germane, de unde germanii au fost însă evacuați. Sau 
cazul Cehiei, a cărei importantă minoritate germană — 
aproape o treime din întreaga populaţie — a fost expulzată 
la sfârșitul războiului... 

etnie maghiară; n-ar rămâne mai mult de un 
milion în anul 2032, corespunzând cu 5,6% din 
populaţia României (faţă de 6,5% în prezent). 

Pe de altă parte, nu doarpână la 1918, ci și 
în continuare, în toată perioada interbelică, ma- 
ghiarii transilvăneni, minoritari în ansamblu, au 
fost net majoritari în mediul citadin. Aveau, așa- 
dar, o superioritate socială și culturală față de 
români, care, deşi mai numeroși, erau concen- 
traţi în cea mai mare parte în mediul rural. Un 
avantaj pe care l-au pierdut complet. Românii 
au ajuns și mai majoritari în orașe decât fuse- 
seră înainte maghiarii și au recuperat pe deplin, 
chiar întorcând în favoarea lor, decalajul cultural. 

În sfârșit, până la 1918, într-o anumită mă- 
sură și în perioada interbelică, nu doar maghiarii 
etnici împărtășeau limba și cultura maghiară. 
Acestea iradiau în întreaga Transilvanie. Acum, 
au mai rămas doar ei între ei să-și cultive pro- 
pria limbă și cultură. 

De aceea, multă vreme, jocurile nu păreau a 
fi făcute, chiar atât de evident și decisiv, în fa- 
voarea românilor, maghiarii compensând rela- 
tiva inferioritate numerică prin argumente de 
ordin istoric, social și cultural. Acum n-a mai 
rămas nimic din toate acestea, iar inferioritatea 
numerică a devenit flagrantă. 


10. Kiss Tamâăs, op. cit., p. 176. 

Singura dispută reală cu iz „teritorial“ a ră- 
mas să se desfăşoare în jurul „ținutului secu- 
iesc“: cele două judeţe, Harghita și Covasna, 
unde maghiarii dispun încă de o majoritate con- 
sistentă. Autonomia „ținutului secuiesc“ se lo- 
vește însă de refuzul instinctiv al românilor, care 
nu vor să audă de autonomii de nici un fel, în 
orice caz nu de autonomii pe criterii etnice, și 
nu, mai ales, în Transilvania! Pe de altă parte, 
rămâne de discutat cât de mult le-ar folosi ma- 
ghiarilor înșiși o asemenea autonomie, cuprin- 
zând mai puţin de jumătate din populaţia de 
etnie maghiară și delimitând una dintre cele mai 
sărace zone ale țării: ar stimula dezvoltarea, sau 
ar conduce la o și mai mare izolare? Românii se 
tem însă pur și simplu că teritoriul respectiv s-ar 
rupe din corpul românesc și până la urmă, cine 
ştie, s-ar alipi la Ungaria (deși se află la sute 
de kilometri de frontiera ungară). 

Cât despre o agresiune din partea Ungariei, 
doar spiritele rătăcite se mai pot gândi la așa 
ceva. Și România, și Ungaria se află în Uniunea 
Europeană și în NATO, deci sunt alături și îm- 
preună, nu una împotriva celeilalte; în plus, Ro- 
mânia depășește cu mult dimensiunile Ungariei 
(chiar Transilvania singură e mai mare decât Un- 
garia!). Şi cam ce-ar face ungurii cu milioanele 
de români pe care să zicem că ar reuși să-i ane- 
xeze? Soluţia la „problema maghiară“ nu mai e 
nicidecum revizuirea granițelor, ci dispariţia lor 

într-o Europă Unită (unde, poate, nu vor mai 
exista cândva nici România și nici Ungaria). 

Deocamdată, psihoza „transilvană“ serveşte 
însă perfect ca alibi pentru a amâna sine die atât 
de necesara reformă administrativă, care, în 
sfârșit, să „descentralizeze“ România. Decât să 
se dea apă la moară ungurilor prin regionalizare, 
mai bine să nu o facem! 


Basarabia românească, 
sau Republica Moldova moldovenească? 


DACĂ ROMÂNIA a câștigat bătălia Transilvaniei, 
nu e deloc sigur că va înregistra un succes si- 
milar și în Basarabia, devenită, între frontiere 
nu chiar identice cu ale vechii provincii, Repu- 
blica Moldova, un stat de sine stătător. 

Pentru românii din România, totul pare, teo- 
retic, simplu și de necontestat. Românii din Ba- 
sarabia (care își zic mai curând moldoveni) sunt 
români... fiindcă, pur și simplu, sunt români. Și, 
fiind români, este firesc — și e chiar un act de 
dreptate istorică — să-și regăsească locul între 
frontierele României. 

Chestiunea e însă ceva mai complicată. Na- 
țiunea, chiar dacă la origine s-a cristalizat în 
jurul unei etnii (dar nu în toate cazurile), nu este 

același lucru cu etnia. Simplificând puţin con- 
ceptele, am spune că etnia e un dat natural, iar 
națiunea, o construcție politico-ideologică. Oa- 
menii, chiar vorbind aceeași limbă (caracteris- 
tica principală a etniei), pot, din varii motive 
istorice, să nu aparţină aceleiași naţiuni. Moldo- 
venii din Republica Moldova sunt liberi, bineîn- 
țeles, să aleagă a fi români, în sensul naţional 
al termenului, dar au și posibilitatea de a opta, 
la fel de bine, pentru o identitate naţională spe- 
cifică, aceea de moldoveni. Nu ar fi singura „se- 
parare“ de acest gen din istorie. Austria, la un 
moment dat, a ieșit din ansamblul german, iar 
austriecii, la origine la fel de germani ca toţi ger- 
manii, au devenit cu timpul austrieci (deosebirile 
dintre Austria și Germania fiind încă mai mici 
decât cele dintre România și Republica Moldova, 
măcar dacă privim la amestecul etnic și cultural 
caracteristic teritoriului dintre Prut și Nistru). 

Există, în viziunea românească, pe lângă ar- 
gumentul naţional care ar fi inconstestabil, și 
un drept istoric, la fel de frecvent invocat. Până 
la 1812, Basarabia (mai puţin totuși partea de 
sud a regiunii, ocupată de secole de Imperiul Oto- 
man) a fost parte integrantă a principatului 
Moldovei, fiind locuită în mare majoritate de 
români (moldoveni). Mai târziu, în perioada in- 
terbelică, avea să fie incorporată în România 
Mare. Că i s-a făcut Moldovei o nedreptate la 
1812 și că a urmat apoi în Basarabia o politică 

implacabilă de rusificare — sunt constatări cât 
se poate de evidente. Dar rezultatul e cel care e. 
Nu se poate schimba istoria, oricât ar fi fost ea 
de nedreaptă sau de neconvenabilă, pentru unii 
ori pentru alții. Tot așa, poate că n-a fost „corect“ 
că romanii au cucerit Dacia; în urma acestei co- 
tropi, s-a născut totuși poporul român. 

Problema cu Basarabia este că ea nu a parti- 
cipat decât în prea mică măsură — n-a avut cum 
să participe — la procesul de formare a naţiunii 
române, de-a lungul secolului al XIX-lea. Spre 
deosebire de românii din Transilvania care, deși 
supuși monarhiei habsburgice (iar din 1867, în 
mod direct Ungariei), au dezvoltat raporturi de 
tot felul, în primul rând culturale, cu românii 
din principate și, după 1859, cu România, basa- 
rabenii s-au aflat de partea cealaltă a unei fron- 
tiere închise aproape ermetic. Consecințele s-au 
văzut la 1918: oricât de diferite ar fi fost Tran- 
silvania și Bucovina față de Vechiul Regat, Ba- 
sarabia era încă și mai diferită. Cum după o 
scurtă perioadă a trecut din nou sub stăpânire 
rusească (sovietică), pentru aproape încă o ju- 
mătate de secol, particularitățile şi deosebirile 
s-au adâncit și mai tare. 

În prezent, moldovenii alcătuiesc aproape 
două treimi din populaţie, iar „ceilalţi“, ruși, 
ucraineni, găgăuzi..., ceva mai mult de o treime. 
Limba și cultura rusă, puternic înrădăcinate, 
sunt încă foarte prezente, cu deosebire în mediul 

urban. E, până la urmă, o altfel de ţară decât 
România. Dorinţa de unire se manifestă de alt- 
minteri mult mai puternic în România decât în 
Republica Moldova. Minoritarii rusofoni sunt, 
evident, împotrivă, dar li se adaugă în acest 
refuz și mulți moldoveni etnici, vorbitori de lim- 
ba română. Până la urmă, chiar dacă nu lipsesc 
nici entuziaștii unirii, deocamdată cel puţin, o 
majoritate de necontestat nu agreează un ase- 
menea proiect. Intervin și amintirile nu întru 
totul plăcute ale perioadei interbelice (pe care 
propaganda sovietică a avut grijă să le scoată 
în evidență și să le amplifice). Așa cum se înfă- 
țișează lucrurile în prezent, apropierea, cu totul 
firească, dintre cele două țări nu pare să se în- 
drepte spre o fuziune. Tendinţa este mai curând 
aceea de definire a unei națiuni moldovenești 
distincte de națiunea română. Cu precizarea 
că viitorul rămâne deschis și, ca întotdeauna, 
imprevizibil. 


Fenomenul lohannis 


ROMÂNIA, DEVENITĂ ÎN PREZENT atât de româneas- 
că, şi-a ales totuși, spre sfârșitul anului 2014, 
un președinte de etnie germană. Unul dintre pu- 
ținii germani care au mai rămas în țară: Klaus 

Iohannis, primarul (de succes) al Sibiului. Un 
eveniment-surpriză care spune multe despre 
inerţiile, dar și despre evoluţiile din societatea 
românească. 

A fost mai întâi — chiar dacă într-o variantă 
moderată — un vot antisistem. Dacă nu din afara 
sistemului, lohannis venea de la marginea aces- 
tuia (trecând printr-o formațiune etnică germană, 
şi ca primar al unui oraș de provincie, cu o ful- 
gurantă ascensiune, spre sfârșit, în Partidul Na- 
țional Liberal, prin care a și ajuns la președinție). 
Nici n-a avut un program atât de elaborat și de 
„diferit“, încât să convingă prin proiectele avan- 
sate. A convins prin faptul că este „altfel“. Într-o 
țară în care se vorbește mult, el vorbeşte nu 
doar puțin, ci mai puţin decât puţin, aproape 
deloc. Într-o țară în care parcă n-ar exista cea- 
sornice, el respectă cu scrupulozitate ora exac- 
tă. Pe scurt, este un Occidental. Iar faptul că 
a reușit să devină președinte indică poate o de- 
plasare a accentului, dinspre „românism“ spre 
modelul european. 

Din nou a apărut, destul de clar desenată 
(se întâmplă, de regulă, cu ocazia alegerilor, dar 
de data aceasta contrastul a fost și mai evident, 
amintind de foarte ideologizatele confruntări 
din 1992 și 1996), frontiera care, urmând linia 
Carpaţilor, desparte Ardealul de restul țării. Fron- 
tiera, până la 1918, dintre Austro-Ungaria și 

România. Frontiera dintre jumătatea balcanică 
şi jumătatea central-europeană a României. La 
primul tur al alegerilor, Victor Ponta, candidatul 
social-democrat și prim-ministru în funcție, a 
realizat un avans considerabil, câștigând pretu- 
tindeni în „Vechiul Regat“, în timp ce lohannis 
a ieșit în frunte aproape peste tot în Transilva- 
nia. În ciuda omogenizării României, provinciile 
istorice, iată, încă mai există. La turul al doi- 
lea, tot Transilvania a asigurat în cea mai mare 
măsură câștigul final al germanului, adăugân- 
du-i-se și câteva segmente, ceva mai occidenta- 
lizate, de partea cealaltă a munţilor, în primul 
rând Bucureștiul. 

Alegerea unui german i-a pus pe români în 
fața unei probe dificile. Poate un neromân să de- 
vină primul dintre români? Desigur, potrivit defi- 
niției politice a națiunii, etnicul german aparține 
pe de-a-ntregul naţiunii române. Însă românul 
obișnuit înțelege națiunea tot în spirit etnic. Dacă 
e german, nu e român, şi pace! Pe deasupra, e 
și luteran, nu ortodox. Or, se ştie că românul 
adevărat e ortodox (până și românii greco-cato- 
lici au plătit scump neînțelegerea acestei evi- 
denţe). Din acest punct de vedere, campania lui 
Victor Ponta și a Partidului Social-Democrat a 
fost de un primitivism îngrijorător. 1 s-a căutat 
nod în papură lui lohannis pe motiv că nu e ro- 
mân și nici ortodox. Victor Ponta s-a înfățișat 

explicit ca ortodox în fața unui contracandidat, 
pe care l-a taxat drept „neoprotestant“ (din ne- 
știință sau cu bună știință, neoprotestanțţii, din 
perspectiva ortodoxă, fiind și mai puţin reco- 
mandabili decât protestanții „clasici“, precum 
luteranii). E greu de identificat ce ar fi până 
la urmă autentic social-democrat în Partidul 
Social-Democrat din România; cu siguranță, nu 
discursul naționalist și ortodoxist (de altfel, nu 
este singurul partid românesc a cărui etichetă 
nu se prea potrivește cu conținutul). S-au auzit 
și diverși alți oameni politici care au declarat că 
nu-l vor vota pe un „neromân“. În timp ce unii 
preoți, chiar de la altar, i-au îndemnat și ei pe 
enoriași să aleagă „ortodox“. Ce e drept e drept: 
campania denigratoare nu a avut efectul scontat, 
dovedindu-se de-a dreptul contraproductivă. I-a 
convins totuși, sau, oricum, nu i-a deranjat pe 
aproape jumătate dintre votanți, ceea ce denotă 
o stare culturală încă destul de precară. Jumă- 
tatea mai mare (cu un procent superior de tineri, 
români aflaţi în străinătate, citadini, persoane 
cu studii medii și superioare) s-a dovedit însă 
eliberată de prejudecățile naționalist-ortodoxiste. 
Semn că România iese treptat din izolarea cultu- 
rală și mentală pe care i-o lăsase moștenire peri- 
oada comunistă. 

Desigur, lohannis nu este orice fel de mino- 
ritar. E un german. Românii, cu siguranţă, n-ar 

fi ales un maghiar. Un musulman sau un evreu 
iarăși n-ar fi avut mari șanse. În imaginarul ro- 
mânesc, germanii inspiră mai puţină suspiciune 
şi mai multă consideraţie decât alte etnii. Nu 
sunt neapărat iubiți, dar sunt în genere res- 
pectaţi. Există și precedentul Carol I. Apoi, e și 
Germania de astăzi, țara care, incontestabil, a de- 
venit liderul Europei. Prestigiul impresionează, 
şi în mod deosebit pe români, care, chiar dacă au 
mai crescut între timp, tot cu complexul de țară 
mică au rămas. Într-un sondaj recent (februarie 
2015), imensa majoritate a românilor (87,3%) 
apreciază Germania drept ţara față de care au 
cea mai mare considerație (Franţa, vechea dra- 
goste a românilor — de fapt, a unei anumite elite 
românești care a cam dispărut —, coboară pe 
locul al șaselea, cu 80,3%; ultima e Rusia, cu 
25,4%, iar penultima, Ungaria, cu 38,1%)1. 

Se întrevede oare o schimbare semnificativă 
în România? Să fie alegerea lui Klaus lohannis 
un semn? Nu văzând în el, în chip naiv, un sal- 
vator, ci interpretând alegerea, atât de diferită 
în raport cu atitudinile politice de până acum, 
ca o ilustrare a unor eventuale mutații petrecute 
în societatea românească. Noile generaţii venite 
după Revoluţie, ca și milioanele de români care 


11. „Barometrul INSCOP — ADEVĂRUL despre Româ- 
nia“, Adevărul, 16 februarie 2015. 

au văzut între timp lumea, putând să compare 
și să judece, vor fi format poate masa critică sus- 
ceptibilă să facă din România o societate mai 
ordonată, mai corectă și mai eficientă. Nu e o 
certitudine. E totuși o speranţă. 

